СИМПТОМАТИК ФОКАЛ ЭПИЛЕПСИЯ » Тиббий психология – Расмий сайт\nЯнгиликлар » Энциклопедия » СИМПТОМАТИК ФОКАЛ ЭПИЛЕПСИЯ\nСимптоматик фокал эпилепсиялар – эпилептоген ўчоқ бош миянинг аниқ бир соҳасида жойлашганлиги сабабли рўй берадиган сабаби маълум эпилепсиялар. ЭЭГ да деярли ҳар доим фокал эпилептик фаоллик аниқланади.\nСимптоматик фокал эпилепсияларга хос белгилар\nСтереотип, яъни бир хил типдаги хуружлар кузатилиши.\nТўсатдан рўй бериши (кўпинча, аурасиз).\nҚисқа вақт, яъни 30-60 сония давом этиши.\nАвтоматизмларнинг кўп кузатилиши.\nВақт танламаслиги (уйқуда ҳам, кундуз куни ҳам кузатилаверади).\nИккиламчи-тарқалган хуружларга ўтиб кетиши.\nСимптоматик фокал эпилепсияларда автоматизмлар кўп учрайди (ҳар хил мимик ҳаракатлар, велосипед ҳайдагандек ҳаракатлар, юриб кетиш, чапак чалиб юбориш, ер депсиниш, ўз ўқи атрофида айланиш ёки хонада айланиб юриш, гапириб юбориш ва ҳ.к.). Автоматизмлар пайтида, хотира йўқолганлиги боис, бемор нималар қилганини эслай олмайди.\nЭнди симптоматик фокал эпилепсиянинг турлари билан танишиб чиқамиз.\nЭпилептоген ўчоқ пешона пўстлоғининг латерал ва медиал юзаларида жойлашса, пешона эпилепсияси ривожланади. Пешона эпилепсияси клиникаси эпилептоген ўчоқнинг қайси соҳада жойлашганлигига боғлиқ. Эпилептоген ўчоқ олдинги марказий пушта, юқори, ўрта ва пастки пешона пушталари, пешона бўлагининг медиал юзаси ёки префронтал соҳада жойлашиши мумкин. Пешона эпилепсияси оддий, мураккаб ва иккиламчи-тарқалган хуружлар билан намоён бўлади.\nПешона эпилепсияси мотор типдаги хуружларга жуда бой. Жексон типидаги мотор хуружлар оддий фокал хуружлар кўринишида юзага келади. Бироқ эпилептоген ўчоқ префронтал соҳада жойлашса, пешона эпилепсияси фақат руҳий бузилишлар билан намоён бўлиши мумкин. Бу эпилепсияда фокал хуружларнинг аксарияти иккиламчи-тарқалган хуружларга тез ўтиб кетади.\nПешона эпилепсиясининг клиник турлари\nОлдинги марказий пушта. Эпилептоген ўчоқ олдинги марказий пуштада жойлашса – қарама-қарши томонда, асосан, клоник хусусиятга эга мотор хуружлар вужудга келади. Улар Жексон мотор хуружлари деб юритилади ва асосан, юз ва қўл панжаларидан бошланади. Чунки бу соҳалар пўстлоқда оёқ проекцион соҳасига қараганда катта жойни эгаллаган. Ушбу фокал хуружлар бош ва тананинг фақат бир томонида кузатилади. Масалан, хуружлар аввал бир томондаги мимик мускуллардан бошланиб, қўлга ўтади, кейин эса оёққа тарқайди. Хуружларнинг бундай тарқалишини "Жексон юриши" деб аташади. Олдинги марказий пушта қўзғалиши билан намоён бўлувчи фокал хуружлардан сўнг, кўпинча, ўтиб кетувчи фалажликлар (монопарез, гемипарез) ривожланади. Ушбу фалажликларга Тодд фалажлиги дейилади. Бу фалажлик, одатда, бир неча соатгача сақланади.\nПешона пушталари. Эпилептоген ўчоқ ўрта пешона пуштасининг орқа қисмида жойлашса кўз ва бошнинг қарама-қарши томонга қайрилиши (буралиши) билан кечувчи тоник хуружлар рўй беради. Бундай хуружлар адверсив хуружлар деб аталади. Эпилептоген ўчоқ пастки пешона пуштасининг орқа қисмида (Брок соҳасида) жойлашса, вокализация ёки нутқнинг бирдан тўхтаб қолиши (мотор афазия) кузатилади. Бироз вақт ўтгач, бемор яна сўзлай бошлайди. Бу ҳолатни, кўпинча, ТИА билан қиёслашга тўғри келади. Эпилептоген ўчоқ аперкуляр саҳа, яъни пастки пешона пуштасининг чакка бўлаги билан чегарадош соҳада жойлашса оғизни чапиллатиш, лабларни чўччайтириш, чайнаш, сўриш ва ютиш каби ҳаракатларни эслатувчи фокал хуружлар кузатилади. Бу пайтда гиперсаливация, йўтал ва баъзида нутқ бузилишлари пайдо бўлади. Бундай хуружлар оперкуляр хуружлар деб номланади.\n10.7-расм. Фокал фронтал эпилепсияда ЭЭГ.\nЭпилептоген ўчоқ префронтал саҳада жойлашса пешона эпилепсияси, асосан, руҳий бузилишлар билан намоён бўлади. Бу ҳолат нейропсихологияда пешона психикаси деб аталади. Префронтал соҳа премотор соҳадан олдинда жойлашган бўлиб, унга пешона бўлагининг олдинги, пастки (орбитофронтал соҳа) ва медиал юзалари (қўшимча мотор соҳа) киради. Префронтал соҳа қўзғалганда кузатиладиган эпилептик хуружлар префронтал эпилепсия деб аталади. Префронтал эпилепсиянинг асосий клиник белгилари – психомотор қўзғалишлар, вегетатив-висцерал пароксизмлар, жестикуляциялар билан кечувчи мураккаб автоматизмлар, тутқаноқ хуружисиз тўсатдан йиқилиб тушишлар (постурал тонуснинг бирдан йўқолиши сабабли), тўхтаб қотиб қолишлар (абсанслар), адверсив ва вокал хуружлардир. Бундай хуружлар руҳий касалликларда кузатиладиган ўткир психозларни эслатади. Баъзида адашиб беморни руҳий касалликлар шифохонасига ётқизиб қўйишади. Мураккаб фокал хуружлар билан бошланувчи префронтал эпилепсия иккиламчи-тарқалган хуружларга тез ўтиб кетади. Префронтал эпилепсия ушбу соҳани қўзғовчи ўсма ва артериовеноз мальформацияларда кўп учрайди.\nБелбоғ пушта. Эпилептоген ўчоқ corpus callosum устида жойлашган белбоғ пуштада (girus cinguli) шаклланса, эмоционал-аффектив ва вегетатив-висцерал типдаги мураккаб фокал хуружлар рўй беради. Хуруж пайтида беморнинг кайфияти тушиб кетади, тўсатдан қўрқув босади, кўзларини катта-катта очиб, киприкларини пирпирата бошлайди, қорачиқлари кенгаяди, юзи қизариб кетади, танаси музлаб совуқ қотади ёки қизиб кетади, юрак уриши ва нафас олиши тезлашади, абдоминал оғриқлар ва сийишга қистовлар пайдо бўлади. Хуруж пайтида бемор яқинлари олдига қўрқиб чопиб бориши ёки бурчакка писиниб олиши, йиғлаб ёки бақириб юбориши, боши айланиб ўтириб қолиши мумкин. Бундай хуружлар цингуляр хуружлар деб аталади. Цингуляр хуружлар кам учрайди. Улар, асосан, corpus callosum ёки girus cinguli соҳасида жойлашган ўсма ва артериовеноз мальформацияларда кўп кузатилади. Цингуляр хуружларни, баъзан истерик хуружлар билан адаштиришади.\nЭпилептоген ўчоқ чакка бўлагининг латерал ва медиал юзаларида жойлашса, чакка эпилепсияси ривожланади. Чакка эпилепсияси оддий ва мураккаб фокал хуружлар ҳамда иккиламчи-тарқалган хуружлар билан намоён бўлади. Бу эпилепсиянинг деярли ярмидан ошиғи, иккиламчи-тарқалган хуружлардир.\nЧакка бўлагининг латерал юзаси ҳам, медиал юзаси ҳам мураккаб морфофункционал тузилишга эга. Чакка бўлаги нафақат эшитув, ҳидлов ва таъм билиш функцияларини таъминлаб беради, балки мураккаб психоэмоционал ва психовегетатив функцияларни таъминлашда ҳам бевосита иштирок этади. Шу боис чакка эпилепсиясида "моносимптомлар" жуда кам учрайди. Чакка эпилепсияси турли кўринишда намоён бўладиган клиник симптомларга бой эпилепсиядир. Бу эпилепсияда психоэмоционал ва вегетатив-висцерал пароксизмларга жуда кўп кузатилади. Айниқса, хуружларнинг хотира бузилишлари билан намоён бўлишини алоҳида таъкидлаб ўтиш лозим. Чунки гиппокамп ва унга ёндош бўлган тузилмалар хотира ва онг функцияларини таъминлаб беришда жуда муҳим аҳамиятга эга. Шунинг учун ҳам чакка эпилепсияси хуружларида амнезия ва ҳуш бузилишлари кўп пайдо бўлади.\n10.8-расм. Инсультдан кейин ривожланган фронтотемпорал эпилепсия.\nЧакка эпилепсиясида галлюцинациялар, яъни эшитув, ҳид ва таъм билиш галлюцинациялари жуда кўп учрайди. Агар эшитув галлюцинациялари, кўпинча, латерал типдаги чакка эпилепсиясида рўй берса, ҳид ва таъм билиш галлюцинациялари мезотемпорал эпилепсияда кўп кузатилади. Чунки, гиппокампда ҳид ва таъм билиш марказлари жойлашган. Чакка бўлагидан Грациоле тутами ўтганлиги боис, бу соҳа эпилепсиясида кўрув галлюцинациялари кўп учрайди. Бу хуружларни, кўпинча, энса эпилепсияси билан адаштиришади.\nПешона эпилепсиясидан фарқли ўлароқ, чакка эпилепсияси аураларга бой. Чакка эпилепсиясида аввал турли хил ауралар, кейин яққол ифодаланган вегетатив пароксизмлар, ундан сўнг эса узоқ давом этувчи онгнинг хиралашуви, яъни карахтлик кузатилади. Булар чакка эпилепсияси учун жуда хос бўлган мураккаб фокал хуружлардир. Оддий фокал хуружлар эса кам учрайди. Баъзида эса чакка эпилепсияси хуружлари (айниқса, латерал типдаги) фақат сенсор, мотор, психик ёки вегетатив пароксизмлар билан намоён бўлади. Сенсор хуружлар – сенсор афазия, логоррея, макропсия, микропсия, мотор хуружлар – турли хил автоматизмлар, психик хуружлар – "аввал кўрган" ёки "ҳеч качан кўрмаган" феномени ва ниҳоят вегетатив пароксизмлар – тахикардия ва абдоминалгиялар билан намоён бўлади. Чакка эпилепсиясида фақат бош айланиш билан кечадиган фокал хуружлар ҳам кўп учрайди. Умуман олганда, локал типдаги бошқа симптоматик эпилепсияларга қараганда, чакка эпилепсиясида бош айланиш хуружлари кўп кузатилади.\nЮқорида кўрсатиб ўтилган симптомларнинг қай тарзда намоён бўлиши, албатта, эпилептоген ўчоқнинг қайси соҳада жойлашганлигига кўп жиҳатдан боғлиқ. Эпилептоген ўчоқнинг жойлашувига қараб 2 типдаги чакка эпилепсияси фарқланади.\nМезотемпорал эпилепсия (медиобазал типдаги чакка эпилепсияси)\nЛатерал (неокортикал) типдаги чакка эпилепсияси\nМезотемпорал эпилепсия. Эпилептоген ўчоқ чакка бўлагининг медиал юзаси, яъни гиппокамп, амигдалиум, парагиппокампал пушталарида жойлашса мезотемпорал эпилепсия ривожланади. Лимбик система таркибига кирувчи ушбу тузилмалар вегетатив функцияларни таъминлаб беришда марказий аҳамиятга эга. Шу боис, мезотемпорал эпилепсия ранг-баранг вегетатив пароксизмлар билан намоён бўлади. Мезотемпорал эпилепсия жуда кўп ҳолларда қуйидаги вегетатив ауралар билан бошланади: эпигастрал соҳада тўсатдан пайдо бўлган ғалати бир ёқимсиз сезги бир неча сония ичида юқорига кўтарилиб беморнинг бўғзига келиб "тиқилади", кўнгли айниб кекира бошлайди ёки қайт қилиб юборади, юзи қизиб кетади ва гиперемия пайдо бўлади. Мезотемпорал эпилепсияда эпигастрал соҳада хуружсимон ёқимсиз сезгилар шу қадар кўп кузатиладики, буни ҳатто эпигастрал аура деб ҳам аташади.\nҚорачиқларнинг тўсатдан кенгайиб қўрқув ва хавотир пайдо бўлиши ҳамда ваҳима босиши – ушбу эпилепсия учун жуда хос белгилар. Бу пайтда тахикардия вужудга келади, нафас олиш тезлашади, ҳидлов ва таъм билиш галлюцинациялари рўй беради. Хуруж пайтида беморнинг ҳуши тўла йўқолмайди, балки у сомнолент ҳолатга тушади. Ушбу ҳолат бир неча сониядан бир неча соатгача давом этади. Баъзида соноленция 2-3 кунлаб сақланади. Тўсатдан бошланган мураккаб фокал хуружлар қанча вақт давом этишидан қатъи назар, улар аста-секин камая боради. Баъзида синкопал хуружлар, яъни қисқа давом этувчи ҳушдан кетишлар рўй беради. Бу пайтда бемор йиқилиб тушади, бироқ эпилепсияга хос мотор хуружлар кузатилмайди.\nЧакка эпилепсияси билан боғлиқ автоматизмлар баъзида соатлаб давом этади ва бу вақтда қилинган ҳаракатлар беморнинг эсида қолмайди. Чунки бу автоматизмлар енгил сомноленция ҳолатида рўй беради. Масалан, бемор уйдан чиқиб кетиб, шаҳарни 2-3 соат мобайнида айланиб юради ва уйга келиб ухлаб қолади. Уйғонганидан кейин қаерга бориб келгани ҳақида сўралса: "Ҳеч қаёққа! Уйда ухлаб ётувдим-ку" дейди ёки бўлган воқеалар тушида рўй бергандек туюлади.\nМезотемпорал эпилепсия хуружи пайтида деярли барча турдаги вегетатив бузилишларни кузатиш мумкин. Улар юрак қон-томир, эндокрин, нафас олиш, ошқозон-ичак ва сийдик ажратиш системалари дисфункцияси билан намоён бўлади. Вегетатив-висцерал бузилишларнинг қай тарзда вужудга келиши беморнинг қайси вегетатив тип, яъни симпатик ёки парасимпатик типга алоқадорлигига кўп жиҳатдан боғлиқ.\nМедиобазал тузилмалар нафақат вегетатив, балки психик функцияларнинг шаклланишида ҳам муҳим аҳамиятга эга. Шунинг учун ҳам, мезотемпорал эпилепсияда руҳий пароксизмлар кўп кузатилади. Қўрқув ва хавотир хуружларидан ташқари, dйjа vu (аввал кўрган) ёки jamais vu (ҳеч қачон кўрмаган) феномени пайдо бўлади.\nУзоқроқ чўзилган хуружлар пайтида турли хил автоматизмлар рўй бериб туради. Орал автоматизмлар, асосан, юзини бужмайтириш, тили ва лаблари билан турли ҳаракатлар қилиб юбориш билан кечади. Баъзида бемор "қўрққан" кўзларини катта очиб бир нуқтага тикилиб қараб қолади. Бу ҳолат худди абсансни эслатади. Бироқ бу абсанс эмас, балки псевдоабсансдир. Псевдоабсанслар абсансларга қараганда узоқроқ давом этади. Абсанслар бир неча сония давом этса, псевдоабсанслар бир неча дақиқага чўзилади. Абсансларда тўла амнезия, псевдоабсансларда эса қисман амнезия кузатилади. Абсанслар, кўпинча, эрталаб пайдо бўлса, псевдоабсанслар ҳар қандай вақтда ҳам кузатилаверади. Абсансларда аура бўлмайди, псевдоабсанслар, кўпинча ауралар билан бошланади. Абсанслар, асосан, болалар ва ўсмирларда кузатилади, псевдоабсанслар эса турли ёшда ҳам учрайверади. ЭЭГ ҳам уларни фарқлашга ёрдам беради. Абсанслар учун частотаси 3 Гц бўлган симметрик типдаги пик-тўлқинли эпилептик фаоллик хос. Псевдоабсансда аниқ ифодаланган эпилептик фаоллик бўлмайди.\nМезотемпорал эпилепсия аниқланган беморларнинг кўпчилиги эрта болалик даврида атипик фебрил хуружлар ва турли хил перинатал касалликлар билан оғриган бўлади. МРТ текширувларида чакка бўлагининг медиал қисми, айниқса, гиппакампда склеротикўчацлар аниқланади. Мезотемпорал эпилепсияда фокал хуружларнинг иккиламчи-тарқалган хуружларга ўтиб кетиши кўп кузатилади. Бундай пайтларда тоник-клоник хуружлар билан бошланувчи катта эпилептик хуружлар ривожланган бўлади. Умуман олганда, эпилепоген ўчоқларнинг чакка пўстлоғида жойлашуви деярли ҳар доим катта эпилептик хуружлар ривожланиши хавфини уйғотади.\nЛатерал (неокортикал) типдаги чакка эпилепсияси. Эпилептоген ўчоқ чакка бўлагининг латерал юзасида жойлашса, латерал типдаги чакка эпилепсияси ривожланади. Чакка эпилепсиясининг ушбу тури мезотемпорал эпилепсияга қараганда кам учрайди. Эпилептик хуружлар эшитув галлюцинациялари, бош айланиш хуружлари, сенсор нутқ бузилишлари (доминат ярим шар), логоррея, мусиқали товуш галлюцинациялари (субдоминант ярим шар) ва баъзида кўрув галлюцинациялари билан бошланади. Ушбу галлюцинациялар аура ҳисобланади. Кейин биратўла ҳушнинг хиралашуви пайдо бўлади, бироқ аура типида бошланган галлюцинациялар яна давом этаверади. Шунингдек, қарама-қарши томонда бошнинг бир томонга қайрилиши, мимик ва қўл панжаси автоматизмлари ҳам вужудга келади. Чунки, бош ва қўлнинг проекцион соҳалари чакка бўлагига яқин жойлашган. Латерал типдаги чакка эпилепсиясида ҳам фокал хуружларнинг иккиламчи-тарқалган хуружларга ўтиши кўп учрайди. Бунда тоник-клоник хуружлар вужудга келади. ЭЭГ да турли частотали пик-тўлқинли ва секин-тўлқинли эпилептик фаоллик аниқланади.\nПариетал эпилепсиянинг асосий симптоми – Жексон типидаги соматосенсор хуружлар. Эпилептоген ўчоқнинг қайси соҳада жойлашганига боғлиқ ҳолда, оддий ва мураккаб фокал хуружлар билан кечади. Уларнинг пайдо бўлиши орқа марказий пуштанинг қўзғалиши билан боғлиқ. Хуружлар тананинг бир томонида юз ва қўлларда парестезиялар билан бошланиб, оёққа тарқалади. Бемор ҳушини йўқотмайди. Хуружлар бир неча сония ёки 1-2 дақиқа давом этади. Парието-темпорал чегара соҳасида жойлашган эпилептоген ўчоқларда бош айланиш хуружлари ва нутқ бузилишлари кузатилса, парието-оксипитал чегара соҳаси ўчоқларида – тана схемаси ёки атроф-муҳитни англашнинг бузилиш билан кечувчи хуружлар рўй беради. Париетал эпилепсия фокал типдаги бошқа эпилепсияларга қараганда кам учрайди.\nЭнса эпилепсияси, асосан, кўрув галлюцинациялари билан намоён бўлувчи оддий ва мураккаб фокал хуружлардан иборат. Шунингдек, хуружлар фотопсия, макропсия, микропсия, пароксизмал амавроз ва скотомалар билан намоён бўлади. Клоник типдаги мотор хуружлар кам кузатилади. Булар, асосан, киприкларни пирпиратиш, кўз ва бошдаги клоник ҳаракатлардан иборат. Баъзида хуружлар оксипитал мигренга ўхшаб кечади. Энса эпилепсияси жуда кам учрайди.\nКожевников эпилепсияси (epilepsia partialis continua) сурункали зўрайиб борувчи эпилепсия бўлиб, унинг асосий симптоми – доимий тарзда кузатилувчи фокал (парциал) миоклоник хуружлар. Шу боис, унинг номи "Сурункали зўрайиб борувчи Кожевников парциал эпилепсияси" деб юритилади. Ушбу касаллик 1894 йили А.Я. Кожевников томонидан ёзилган бўлиб, турли ёшда учрайди.\nЭтиологияси ва патогенези. Кана энцефалитининг сурункали зўрайиб борувчи турида сурункали миоклоник эпилепсия кўп учрайди. Шу боис, Кожевников эпилепсиясини кана энцефалити билан боғлашган. Аммо бу касаллик сурункали кечувчи бошқа вирусли энцефалитлар, цистицеркоз, нейрозахм, бош мия жароҳатлари, цереброваскуляр касалликлар, ўсма ва баъзи метаболик бузилишларда (айниқса, нокетоген гипергликемия) ҳам ривожланиши мумкин. Демак, Кожевников эпилепсияси алоҳида касаллик эмас, балки турли касалликлар оқибатида ривожланувчи клиник синдромдир. Шундай бўлса-да, барча этиологик омиллар ичида энцефалитик реакцияларни юзага келтирувчи омилларга асосий урғу берилади.\nКасаллик патогенези тўла ўрганилмаган. Патологик жараён нафақат эпилептоген ўчоқлар макони бўлган пўстлоқ, балки экстрапирамидал ядроларда ҳам жойлашади. Патологик жараённинг пўстлоқда жойлашуви эпилептик хуружларнинг парциал (фокал) равишда пайдо бўлишини белгилаб берса, миоклониялар мавжудлиги экстрапирамидал тузилмалар зарарланиши билан изоҳланади. Фокал миоклоник хуружларнинг тўхтаб-тўхтаб доимий тарзда намоён бўлиши эса яллиғланиш, дегенератив ва дисметаболик жараёнларнинг сурункали равишда давом этиши билан тушунтирилади. Бироқ Кожевников эпилепсияси ўтказилган нейроинфекциялардан бир неча йил ўтиб ҳам ривожланиши мумкин. Доимий фокал миоклоник хуружлар билан бир қаторда гоҳида тарқалган тоник-клоник хуружлар кузатилиб туриши, эпилептизация жараёнининг бошқа тузилмалар, айниқса, чакка тузилмаларига тарқалиши билан тушунтирилади.\nКлиникаси. Доимий равишда кузатилувчи фокал миоклоник хуружлар ушбу касалликнинг асосий клиник белгисидир. Фокал миоклониялар, асосан, юзда ва қўлнинг дистал қисмларида, кам ҳолларда оёқларда кузатилади. Хуружлар пайтида бемор ҳушини йўқотмайди. Фокал миоклоник хуружлар турли даража ва тезликда намоён бўлиши мумкин: улар бир марта кузатилиб тўхташи ёки бир бошланса такрор-такрор рўй беравериши мумкин. Миоклониялар кечаси ухлаб ётганда ҳам кузатилаверади. Бу эса уни гиперкинезлардан фарқловчи асосий белгидир.\nЭслатма. Кожевников эпилепсияси ҳар доим неврологик ва нейропсихологик бузилишлар билан кечади, бош мияда морфологик ўзгаришлар ва электроэнцефалограммада локал биоэлектрик фаоллик аниқланади, фокал миоклоник хуружлар сурункали тарзда давом этади.\nГемианопсия ҳам кузатилиши мумкин. Фокал миоклоник хуружлар эса неврологик бузилишлар мавжуд бўлган томонда рўй беради. Агар касаллик кана энцефалити сабабли ривожланган бўлса, бўйин ва елка мускулларида атрофик фалажликлар вужудга келади. Беморда турли даражада ифодаланган нейропсихологик бузилишлар (афазия, анозогнозия, когнитив бузилишлар) аниқланади. Доимий фокал хуружлар фонида тарқалган тоник-клоник ҳуружлар ҳам кузатилиб туради. Ҳушнинг йўқолиши билан намоён бўлувчи ушбу хуружлар неврологик бузилишларни янада кучайтиради. Натижада беморнинг аҳволи оғирлаша боради.\nМРТ текширувларида бош мияда турли морфологик ўзгаришлар аниқланади. Унда пўстлоқ ва пўстлоғости тузилмалари атрофияси, шу жумладан, церебрал гемиатрофия аниқланади. Баъзида давом этаётган энцефалитик реакцияларни кузатиш ҳам мумкин.\nКожевников эпилепсиясида МРТ кўрсаткичлари (10.9-расм, а).\n10.9 (а)-расм. Энцефалит ўтказган беморнинг магнитли-резонанс томограммаси.\nУшбу беморда ЭЭГ да ўткир ва секин тўлқинлардан иборат диффуз ва локал эпилептик фаоллик аниқланган (10.9-расм, б).\nКожевников эпилепсиясида фокал эпилептик хуружлар учун хос бўлган локал биоэлектрик бузилишлар ҳар доим аниқланалади. Биоэлектрик фаолликнинг қай даражада бузилиши касаллик этиологияси, кечиши ва катта хуружларнинг қай даражада намоён бўлишига кўп боғлиқ. Бу ерда ЭЭГ видеомониторинг текширувини ўтказиш ўта аҳамиятлидир.\nКожевников эпилепсиясини замонавий нейровизуализация ва нейроиммунология усуллари билан ўрганиш давом этмоқда. Ушбу касаллик метаболик бузилишлар натижасида ривожланса, КТ ва МРТ текширувлари бош миядаги структур ўзгаришларни кўрсатмаслиги ҳам мумкин. Бундай пайтларда ташхисни тўғри аниқлаш учун ПЭТ ёки БФЭКТ текширувлари ўтказилади.\n10.9 (б)-расм. Бир неча йиллардан сўнг ушбу беморда Кожевников эпилепсияси ривожланган. ЭЭГ да диффуз ўзгаришлар фонида локал эпилептик фаоллик аниқланади.\nКечиши. Касаллик тўлқинсимон тарзда сурункали кечади.\nДавоси ва прогноз. Антиконвулсантлар самараси жуда паст. Шу боис, Кожевников эпилепсияси фармакорезистент эпилепсиялар турига киради. Асосан нейрохирургик даволаш усуллари қўлланилади. Улар ҳар доим ҳам кўзланган натижани беравермайди. Касаллик зўрайиб борувчи хусусиятга эга.\nРасмуссен синдроми (Расмуссен энцефалити). 1958 йили Т. Расмуссен томонидан ёзилган. Ушбу синдром сурункали тарзда кечувчи фокал миоклоник хуружлардан иборат бўлиб, 10 ёшгача бўлган даврда учрайди. Касаллик вирусли энцефалит ўтказган болаларда ривожланади. МРТ текширувларида вирусли энцефалитга хос белгилар, яъни кулранг ва оқ модда атрофияси аниқланади. Ушбу касалликда ҳам миоклониялар неврологик бузилишлар аниқланган томонда кузатилади. Шунингдек, гемианопсия, афазия ва психик бузилишлар ҳам вужудга келади. Аниқланган неврологик ва психик бузилишлар зўрайиб борувчи хусусиятга эга. ЭЭГ да ҳар доим локал эпилептик фаоллик аниқланади. Антиконвулсантлар кам ёрдам беради ёки бефойда. Аксарият мутахассислар Кожевников эпилепсияси билан Расмуссен синдромини битта касаллик деб ҳисоблашади. Расмуссен синдромини "зўрайиб борувчи сурункали энцефалит" ёки Кожевников эпилепсиясининг болаларда учрайдиган бир тури, деб ҳам ҳисоблашади.\nҚўшилган: 15:41 / 16-04-2021 Ўқилди: 45


Покистонлик модел қиз ўз акаси томонидан ўлдирилди - 19.07.2016, Sputnik Ўзбекистон\nПокистонлик модел қиз ўз акаси томонидан ўлдирилди\nПокистонда ўз суратларини интернет блогда жойлаштирган модель Кандил Балоч ўз акаси томонидан “оила номуси учун” ўлдирилди. Акаси журналистларга ўз қилмиши... 19.07.2016, Sputnik Ўзбекистон\n23:29 19.07.2016 (янгиланди: 13:04 20.07.2016)\n© Qandeel Baloch OfficialПокистонлик модель ва блогер Кандил Балоч\n© Qandeel Baloch Official\nПокистонда ўз суратларини интернет блогда жойлаштирган модель Кандил Балоч ўз акаси томонидан “оила номуси учун” ўлдирилди. Акаси журналистларга ўз қилмиши учун пушаймон қилмаётганини билдирди.\nТОШКЕНТ, 19 июл — Sputnik. 26 ёшли Покистонлик блогер модель Кандил Балоч, ўз акаси томонидан ўлдирилди. ОАВ хабарларига кўра бу “оила номуси учун” қилинган қотиллик бўлган, Dazed and Confused нашри хабарига асосан.\nҚизнинг жонсиз танаси унинг Панжоб вилоятида жойлашган уйидан топилган. Полиция Балочнинг акаси Васимни ҳибсга олган. Васим журналистлар олдида ўз синглисини бўғиб ўлдирганини тан олган. У буни “оила шаъни учун” амалга оширганинни ва бу ҳақида пушаймон қилма ётганини ҳам билдирган.\nВасим олдин ўз синглисидан моделлик ишидан воз кечишни бир неча бор сўраганлиги маълум.\nОлдин интернетда олиб борган блогида Балоч номаълум кишилар унга турли пўписалар йўллаётганини ва давлат ҳимоясига муҳтожлигини бир неча бор хабар берган эди.\nҚадди қомати келишган Кандил Балоч инстаграммда елкаси очиқ блузка ва калта юбка кийиб тушган суръатларини тарқатганидан кейин шариат қонунлари ва эскича дунёқараш кучли бўлган Покистонда шов-шув кўтарилган эди.\nYou can stand under my umbrella…lol #qandeelbaloch #hotsummer #jeans #redlips #redhot #hothothot #karachi #lahore #lollywood #lotsoflove\nФото опубликовано Qandeel Baloch (@qandeelbalochquebee) Май 10 2016 в 10:17 PDT\nЎзининг блогида Кандил Балоч миллионлаб Покистонлик аёллар номидан мамлакатда мавжуд бўлган патриархал (эркаклар ҳукумронлиги) тизимга қарши чиқаётганини таъкидлаган эди.\nЎзининг энг охирги, 4 июл куни қолдирган ёзувида, Балоч ўз фаолияти ёрдамида барча одамларга дунёга кенгроқ назар солишни ва уларни боғлаб турган чеклов ва “муҳр”лардан воз кечиш кераклигини тушунтирмоқчи бўлган эди.\n#qandeelbaloch #hot #instalike #instagram #followme #follow #karachi #pakistan\nФото опубликовано Qandeel Baloch (@qandeelbalochquebee) Май 18 2016 в 12:10 PDT\nКўплаб Покистонлик қизлар учун Балоч маданий ўрнак бўлган. Эркин нуқтаи назарлари учун уни ҳурмат қилшган. Шу билан бир вақтда айрим одамлар интернетда ва ҳаётда унга турли пўписалар ҳам йўллашган.\nПокистонда “оила шаънга доғ туширгани учун” яқин кишиси томонидан ўлдирииш – тез-тез учраб турадиган ҳол. Шундай сабаб билан мамлакатда ҳар йили мингдан ортиқ аёл ўлдирилади.\nПокистон, аёллар учун энг хавфли бўлган мамлакатлар орасида, дунёда учинчи ўринда туради. Аёллар ушбу мамалкатда фақат бола тарбияси ва уй ишлари билан шуғулланади.


Malaysia Airlines самолётлари парвозини фазодан назорат қилади\n17:11 / 19.04.2017\nМалайзиянинг Malaysia Airlines авиакомпанияси ўзи амалга оширадиган авиақатновларни фазода назорат қилиш бўйича шартнома имзолади. Бу ҳақда Блумберг агентлиги хабар қилмоқда.\nMalaysia Airlines авиакомпанияси Aireon, SITAONAIR ва FlightAware компаниялари билан битим имзолаган. Бу эса, ушбу фирмага ўз самолётларини дунёнинг исталган нуқтаси, хусусан, қутболди ҳудудлари ва узоқ минтақаларда кузатиш имконини беради, деган Aireon фирмаси.\nAireon компаниясининг ўзи эса янги сунъий йўлдошлар тизимидан Iridium Communications оператори билан бирга 2018 йилда фойдаланишни бошлайди. Бу тизим бутун дунёда ҳаво қатновини назорат қилишда қўл келади. Агентликка кўра, аксар ҳаво кемалари АЗН-В ва фазо ҳамда ердан узатиладиган сигналлар воситасида ўзлари учаётган ҳудудларни маълум қилади.\n"Аниқ вақтда жонли равишда самолётларни назорат қилиш авиация орзуси эди. Биз шундай қарор қабул қилган илк авиакомпания бўлганимиздан фахрланамиз", — деган авиакомпаниянинг бошқарувчи директори Изхам Исмоил.


Исмини ўзгартирайми? 10.01.2017\nСадақани дуч келган одамга берса бўладими? 26.04.2018\nБировнинг оёғи устидан хатлаб ўтса бўладими? 12.04.2018\nТелефондаги азон ортидан ҳам такрорланадими? 07.04.2018\nҚўл ва оёқ тирноғини бир кунда олиб бўлмайдими? 04.04.2018\nКим биринчи ғусл қилиши керак? 04.04.2018\nИТ САВДОСИ ЖОИЗМИ? 19.03.2018\nАЁЛ ЭРИГА ИСМИНИ ТИЛГА ОЛИБ МУРОЖААТ ҚИЛИШИ МУМКИНМИ? 03.03.2018\nБировнинг омонатидан фойдалансам бўладими? 24.12.2017\nОмад тилаш мумкинми? 19.12.2017\nҚизиқчилик касби ҳалолми? 09.12.2017\nАссалому алайкум яхшимисиз? Мани аёлимнинг исми Фотима. Зуҳраси туғилганда вафот этган. Унинг охирги пайтда мазаси бўлмай қолди. Баъзи бир аёллар уни исмини ўзгартирсангиз яхши болиб кетади дейишябти. Уни синглиси ўзини ёнига чақиряпкан болиши мумкун дейишяпти мен энди уни исмини ўзгартиришим тўғрими ?\nБулим Ижтимоий масалалар\nВа алайкум aссалом. Агар эгизаклардан бири вафот этса, шеригининг исмини ўзгартириш ҳақида кўрсатма келмаган. Агар шундай ҳолат юз берса, эгизакларнинг бири ўз исмида қолаверади, ўзгартирилмайди. Илло билмай ножоиз исм қўйилган бўлса, яхшисига ўзгартирса бўлади.\nКейин, вафот этиб кетган одам тирикларни чақирмайди. Халқ орасида тарқалган бундай тушунчанинг ҳеч қандай асоси йўқ. Инсон Аллоҳ белгилаб қўйган ризқ-насибани тўлиқ олмагунича дунёни тарк этмайди. Унинг қачон вафот этиши ожиз банда ихтиёрида эмас, Аллоҳнинг хоҳишига боғлиқ.\nАввалига ҳожатхона тозалади, кейин исломий авиакомпания очди\nАсли банглашедлик Кази Шаифқур Раҳмон 11 ёшлигида, 1997 йилда унинг оиласи Буюк Британияга кўчиб ўтд…\n21.6.2018 35 Батафсил\nВақф хайрия жамоат фонди икки кунда 75 млн сўм закот маблағларини ўз эгаларига етказди\nВақф хайрия жамоат фонди 18 ва 19 июнь кунлари жами ҳисобда 75 149 000 (етмиш беш миллион бир юзи қи…\n21.6.2018 30 Батафсил\nҚозоғистондаги энг қадимий масжид реставрация қилинди\nҚозоғистон ҳудудида сақланиб қолган, мусулмонларга тигишли бўлган энг қадимий масжид реставрация қил…\n21.6.2018 26 Батафсил


Японияда ўқиш учун Rotary Yoneyama стипендияси\n26 Окт, 2021-г. Стипендии\nRotary Yoneyama стипендияси Япониядаги университетга ҳужжат топширмоқчи бўлган халқаро талабалар учун мўлжалланган.\nБир нечта университетлар стипендия дастурида қатнашадилар. Ҳар бир университет малака оширишга қабул қилиши ва талабани стипендия учун тайинлаши мумкин. Ариза топшириш муддати: 2021 йил 15 декабрь.\nЯкуний қарор қабул қилиш учун номзодлар Rotary Yoneyama танлов комиссиясига юборилади. Танлов 2 босқичда амалга оширилади: 1 - номзодлар университетлар томонидан танланади, 2 - ротацион танлов қўмитаси томонидан танлов.\nГрант Япониядаги университетларда ўқиётган ёки илмий иш олиб бораётган истеъдодли халқаро талабаларни қўллаб-қувватлайди. Стипендиялар ўз мамлакатларида ва халқаро ҳамжамиятда фаол рол ўйнаши мумкин бўлган талабалар учун очиқдир.\nТашкилотчилар 15 та стипендия тақдим этади.\nБакалавриат талабалари - 100000 yen\nМагистратура ва докторантура талабалари учун - 140 000 yen\nЭконом классдаги Японияга авиа чипталари (400 минг yen дан кўп бўлмаган).\n• Япония фуқаролари стипендиат бўлолмайди;\n• номзод 1976 йил 1 апрелдан кейин туғилган бўлиши керак (45 ёшдан катта бўлмаган);\n• сиз япон тилини билишингиз керак (JPLT N4 test);\n• Rotary Yoneyama стипендиясини ёки бошқа ҳар қандай стипендияни олган талабнома берувчилар аризаларни қабул қила олмайди;\n• Стипендиатлар ўрганиш истаги, келажак учун аниқ мақсад, маданий фарқларни ҳурмат қилиш, ўзларини ифода этиш ва бошқалар билан мулоқот қилиш қобилияти, яхши руҳий ва жисмоний соғлиққа эга бўлиши керак.\n• Япониядаги университетга кириш учун ариза нусхаси;\n• тадқиқот режаси (фақат магистрант ва докторантлар учун);\n• "Японияда таълим мақсади" мавзусида эссе;\n• шунингдек, университетга кириш хати нусхаси (стипендия учун ҳужжатларни топшириш муддати тугагандан сўнг тақдим этилиши мумкин);\n• япон тилини билиш тестининг натижаси.\nБатафсил расмий веб-сайтда:


Италия чемпионатининг янги мавсуми кайноқ воқеаларга бой бўлади. Нега дейсизми?! / CHAMPIONAT.asia\n12:44"Бунёдкор" — АГМК учрашуви превьюси 2 12:35B ПРО-лига. 24-тур натижалари 0 12:12Olamsport: Бокс бўйича Ўзбекистон чемпионати, шахматчимиз афсонавий Анандга қарши ўйнади ва бошқа хабарлар 0 11:54Coca Cola Суперлига, 22-тур ҳакамлари эълон қилинди 7 11:42"Ливерпуль" мухлислари учун хушхабар 3 11:17Ларссон Ибрагимовични ортда қолдирди 2 11:12Морено: "Де Хеа ўйинни давом эттиришни хоҳлаганди" 1 11:02Сингапур - Ўзбекистон. Энг яхши футболчи ким бўлди? (сўровнома) 238 10:53Италия 80 йил олдинги натижасини такрорлади 5 10:41Аёллар футболи. Ўзбекистон кубоги ярим финал баҳсларида ишлайдиган расмийлар 0 09:50Кассиаро Гибралтарнинг Евро-2020 саралашидаги илк голини урди. У 3 та гол билан терма жамоа тарихидаги энг яхши тўпурар бўлиб турибди 1 09:50Ўртоқлик ўйини. Жазоир - Колумбия 3:0 3 09:45Евро-2020 саралаши. Финляндия - Арманистон 3:0 0 09:44“Ювентус” Дибалага янги шартнома таклиф қилади 2 09:43Евро-2020 саралаши. Лихтенштейн - Италия 0:5 0\nИталия чемпионатининг янги мавсуми кайноқ воқеаларга бой бўлади. Нега дейсизми?!\nТеглар : Италия чемпионати Ювентус Интер НаполиАталанта\nИталия А Сериясининг келаси мавсумида юз бериши кутилаётган воқеалар ҳақида.\nА Серия обрўси ва сифатига мураббийлар қанчалик таъсир кўрсата олади?\nИталия чемпионати бир неча йил аввал Европанинг энг кучли чемпионатларидан бири саналган. Ёдингизда бўлса, 2003 йил Чемпионлар Лигаси финалига “Милан” ҳамда “Ювентус” чиққан эди. Очиғи, бу ҳеч кимни ажаблантирмаган. Аксинча, айнан шу нарса Кальчо энг юқори даражада эканига исбот бўлган.\nЛекин ўша вақтдан бери кўп нарса ўзгарди. Италия футболи катта коррупция жанжалини бошидан ўтказди, бунинг оқибатида А Серияга бўлган эътибор, инвестор ва ҳамкорларнинг киритаётган маблағига ҳам таъсир ўтказмай қолмади. Апеннин ярим оролларида инқироз бошланди, А Серия клубларининг мавқеи сезиларли даражада пасайди. Улар орасида “Ювентус” қийинчиликлардан бироз осонлик билан чиқиб кетди. Натижада, “Кекса синьора” 8 йил мобайнида Италия титулига эгалик қилди. Катта эҳтимол билан, ушбу “анъана” келаси мавсум ҳам ўзгармаса керак. Шундай бўлса-да, янги мавсум “қайноқ" воқеаларга бой бўлиши кутилмоқда. Бунга бир қатор сабаблар бор.\nЛиганинг мураббийлар таркиби\nИталиянинг мураббийлик мактаби ҳар доим дунёнинг биринчи рақамли ўқув масканларидан бири бўлиб келган. Шу сабабли, тактик тайёргарлик бўйича А Серия энг мураккаб ҳамда энг қизиқарли чемпионатлардан бири саналади. Европада италиялик мутахассисларга бўлган талаб юқори экани ажабланарли эмас. Келаси мавсумда ишлайдиган мураббийларнинг исмининг ўзи ҳам катта қизиқиш уйғотмоқда. Эҳтимол, улар энг яхшисидир... Айнан бош мураббий муваффақият ва рақобат етарли даражада бўлишини таъминлай олади. Бу борада кучли тўртликка - мамлакат шарафини Чемпионлар Лигасида ҳимоя қиладиган клубларга эътибор қаратишимизнинг ўзи кифоя.\nЎтган мавсум якунлангач Италия гранди Массимилиано Аллегри билан хайрлашди. Жамоа бошқарувини эса Маурицио Сарри ўз қўлига олди. Бу “бьянконери” ўйинида катта ўзгаришлар бўлишини англатади. Эҳтимол, келаси мавсумдаги “ўтиш даври” Скудеттони қўлга киритишда ҳалал бермас. Лекин Сарри ғояларини ҳаётга тадбиқ этиб, “Ювентус”ни қайта қура оладими? Бу ҳамон долзарб саволлардан бири бўлиб қолмоқда.\nСарри фикрларини исботлаши лозим бўлса-да, Италияда уни жуда қадрлашади. “Ювентус” — у учун нафақат яхши имконият, балки каттагина таваккал ҳамдир. У “топ” даражадаги мураббийлар қаторига кирадими ёки йўқ, ҳозир бир нарса дейиш қийин. “Ювентус”да эришган ютуқларидан сўнг, у ҳақида аниқ бир фикр айтиш мумккин. Бугунги кунда Саррининг фалсафаси умумий Европа трендини ифодалайди: замонавий футбол ёрқинроқ ва кутилмаган қарорларга бой ўйинга интилмоқда. Катеначчо энди ҳеч кимга қизиқ бўлмай қолди. Шу ўринда, Мауриционинг Италияга қайтиши нафақат Турин клубига, балки бутун А Серияга ижобий таъсир кўрсатиши мумкин.\nҲа, айтганча, сўнгги йилларда Италияда инқилоб қилишга яқин қолган жамоа — “Наполи”нинг ўша вақтдаги мураббийи Маурицио Сарри эди. Бироқ финишда “Ювентус”дан ўзиб кетолмаган — 2017/18 йилги мавсумда неаполликлар чемпион бўлиши учун атиги 4 очко етмаган эди.\nЎтган мавсум клуб Скудетто учун курашмади. 2018 йилнинг май ойи охирларида жамоа рулига Анчелотти ўтирди. Фикримизча, биринчи йилданоқ ундан чемпион бўлиш талаб этилмайди. Карло отанинг таклиф қилиниши бежиз эмасди. Шу йўл билан Анчелотти ва ундан аввалги, ўша вақтда бирорта титули йўқ мураббийни (гап ким ҳақида кетаётганини тушуниб улгурдингиз) қарама-қарши қўйиш эди. Тажрибали мутахассис клубни ўзига мос тарзда қайта қуриб, жамоа ўйинини янада томошабинбоп ва прагматик қилиши кутилганди. Анчелотти ҳам ҳужумкор комбинацион футбол тарафдори, "Наполи" унинг қўл остида чиндан тактик жиҳатдан кучайди. Энди жамоа ўйин давомида рақиб ва вазиятга қараб ўз ўйинини ўзгартира олмоқда. Анчелотти бу борада Сарридан кучлироқ эканлигини ҳеч ким инкор этмаса керак.\nЖорий трансфер ойнасида клубда таркибни кучайтириш ишлари олиб борилмоқда. ОАВда Хамес Родригес билан келишув борасида ҳам гаплар урчий бошлади. Нима бўлганда ҳам, Анчелотти бир йил ичида ўзига келиб олишга вақт топган. Шунинг учун, келаси мавсумда “Наполи” янада кучли бўлиши аниқ. Улар балки Скудеттога эга чиқолмас, лекин — йиғилган очко, ўйин сифати ҳамда Чемпионлар Лигасидаги муваффақиятли чиқишлари мухлисларга катта қувонч бағишлайди.\nБунинг устига, Анчелоттининг А Серияга қайтиши унинг халқаро имижига ижобий таъсир кўрсатади. Карло – юқори даражадаги ҳамда ҳурматга сазовор мутахассислардан бири. Эҳтимол, “Бавария”даги фаолиятини омадли деб бўлмас, аммо у топ мураббийлардан бири эканини яна исботлашига ишончимиз комил.\nАгар рўйхатимизни Италия клублари сўнгги мавсумда эгаллаган ўрнига қараб тузганимизда, у ҳолда “Интер” ҳозир тўртинчи поғонада бўлар эди. Янги мавсум “нерадзурри” учун кутилмаган воқеаларга бой бўлиши аниқ. Умуман олганда, кўп нарса жамоа янги бош мураббийи — Антонио Контега боғлиқ. Аввалроқ айнан ундан сўнг “Ювентус”нинг Италиядаги ҳукмронлиги бошланган эди. Энди эса “Интер” бутунлай “бьянконери”нинг асосий рақиби бўлиши мумкин. Жамоа таркиби ёмон эмас, қолаверса яқиндагина улар сафига Диего Годин ҳам келиб қўшилди. Бундан ташқари, сўнгги бир неча йил ичида клуб молиявий аҳволини ҳам яхшилаб олди. Шу сабабли, улар бир нечта муҳим ўйинчиларни сотиб олиш имкониятига эгадирлар.\n“Интер” ва “Ювентус” ўртасидаги қаршиликни кўриш шиддатли бўлади, айниқса жамоа мураббийлари Конте ҳамда Сарри бўлган бир пайтда... Уларнинг жамоалари етарлича ёпиқ ва прагматик футбол намойиш этади. Антонионинг устун томони шундаки, у футболчилар қобилиятидан максимал даражада фойдаланишга ҳаракат қилади. Аммо нима бўлган тақдирда ҳам, унинг ташрифи чемпионатга интрига ва ўзгача жило бағишлайди.\nНазаримизда, А Сериянинг ўтган турнири бергамоликлар, айниқса, Жан Пьеро Гасперини учун жуда муваффақиятли бўлди. Мамлакат чемпионатида бронза медалини қўлга киритдилар. Қолаверса, "Аталанта" тарихидаги энг яхши натижани қайд этдилар. Шу билан бирга, 2016/17 йилги мавсумдаги тўртинчи ўрин шунчаки тасодиф эмаслигини исботлаб бердилар. Гасперини ўзига мос жамоани топган кўринади. Шу сабабли, мураббий клубни қизиқарли, самарали ҳамда ҳужумкор ўйин намойиш этадиган жамоалар қаторига олиб чиқишга эришмоқда. Италиялик мутахассис туфайли Бергамо клуби нафақат ўртамиёна жамоаларга, балки грандларга ҳам муносиб рақиб бўла олмоқда. Масалан, "Аталанта" 2 маротаба "Ювентус"га ютказмади, 1 марта "Наполи" устидан ғалаба қозонди, "Интер"ни эса йирик ҳисобда мағлуб этди ҳамда муносиб тарзда учинчи ўринни эгаллаб, турнирни якунлади.\nАммо келаси мавсум қолган жамоаларга қараганда, "Аталанта" кўпроқ қийналиши мумкин. Чемпионлар Лигаси – кўп энергия талаб қиладиган турнир. Агар Италиядаги тобора ўсиб бораётган рақобатни ҳисобга олсак, ўтган йилги натижани такрорлаш бергамоликлар учун бироз қийин кечиши мумкин. Бошқа тарафдан, Европа клублари орасидаги энг асосий турнирга чиқиш учун клубни ҳар томонлама ривожлантириб, унга лойиқ бўлиш керак.\nУмуман олганда, Гасперинининг "Аталанта"си – А Сериянинг ёрқин ва кучли жамоаларидан биридир. Бергамо клуби ўтган мавсум унча кучли бўлмаган таркиби билан ҳам голлар борасида энг яхши натижалардан бирини намойиш этди (77та гол). Ўтказиб юборилган голлар сони бўйича эса бешинчи ўринда турибдилар — 46та. Европа турниридаги ўйинлар 61 ёшли мутахассис келгусидаги фаолиятини омадли давом эттириши учун ҳақиқий трамплин вазифасини ўтайди.\nАгар рўйхатни яна давом эттириб, италиялик мутахассислар ҳақида гапирадиган бўлсак, уларнинг саноғига етиб бўлмайди. Шунингдек, А Серияда фаолият юритаётган ва улар сафига эндигина келиб қўшилган ўз ишининг мутахассиси бўлган мураббийлар талайгина. "Лацио" билан катта ютуқларга эришган Симоне Индзаги, Эусебио Ди Франческо ("Сампдория"), "Торино"ни кучли жамоалардан бирига айлантирган Вальтер Мадзарри, "Милан"да ўзини синаб кўриш учун яқиндагина жамоа рулига ўтирган Марко Жампаоло, "Рома"нинг янги бош мураббийи Пауло Фонсека шулар жумласидандир.\nИталия чемпионати ҳақиқатдан ҳам аста-секин ўзига келмоқда. Келаси мавсум кутилмаган воқеаларга бой ва энг қизиқарли чемпионатлардан бири бўлишига умид қиламиз.\nИталия 80 йил олдинги натижасини такрорлади 5\n“Ювентус” Дибалага янги шартнома таклиф қилади 2\nЕвро-2020 саралаши. Лихтенштейн - Италия 0:5 0\nЕвро-2020 саралаш. Швеция – Испания, Лихтенштейн – Италия ва бошқа учрашувларнинг асосий таркиблари маълум 9\nБуффон ўтмишига хат йўллади 10


Posted on September 17, 2012 by Jahongir Muhammad\nТошкентда Роҳатой тошдан сут соғиб оламан, деса, шуни уддасидан чиқадиган деб айтишар экан. У мелисада ишлаган эрини ҳам доғда қолдириб, учта боласини ҳам олиб, ҳали қизларнинг болдирини кўрмаган йигитча билан Америкага қочиб келибди. Унинг Ўзбекистон паспорти ҳам, Америкадан олган “грин карди”(яшил картаси) ҳам бор экан. Истаса унисини ишга солади, истаса бунисини. Бу ерда у бир жойга ишга ўтди. Бошлиқ қариб қолган бўлса ҳам кўнгли ёшлардан эди. У билан бирга ресторанларга бориб, бирга чекиб, бирга ичиб юрди. Ишдан кейин ҳам иккаласи қолар ва ора бир кун Роҳатой мукофот олар эди.\nМажлисларда бошлиқ уни мақтаб, “Роҳатой нафақат инглиз тилини, балки рус тилини, ўзбек ва ҳатто тожик тилини ҳам билади. Муштарийларимиз унинг фаолиятига катта баҳо беришмоқда. Шунинг учун унга мукофот ҳам бердик, маошини ҳам оширдик”дерди. Роҳатойнинг инглиз тилида “олма теришни” “сувда чўмилиш” деб гапиришини, эси ҳам бироз кирди-чиқди эканлигини билганлар эса, мийиғларида кулиб қўярдилар.\nИши юришмаган куни бошлиқнинг ҳузурига кириб оёғининг теппа болдирларини кўрсатиб қўйган Роҳатой кўзи ўйнаб қолган бошлиқнинг қўлини меҳр билан ушлаб, иягини силаб, елкасини массаж қилиб қўярди. Бошлиқ дарҳол ишни ўзи битириб келар ва Роҳатойнинг елкасига бир қоқиб қўярди. Бу эса, “Қарздорсиз, бугун ишдан кейин қоласиз”дегани бўларди.\nШу зайл иккаласининг ҳангомаси оғизларга тушди. Аммо бир кун бошлиқ тўсатдан Роҳатойни бўшатиб юборди. Ҳамма ҳайрон эди. Кейин билиб қолишса ҳангомалар бошлиқнинг хотинининг қулоғига етиб қолибди. Американинг Ўзбекистондан яна бир фарқи шуки, бундай ҳолда хотин ишхонага келиб, “кундоши”нинг сочини юлмайди.\nБошлиқнинг хотини эрига учта шарт айтибди׃\n1.Уйдан чиқиб кетиш.\n3.Уни ишдан ҳайдаш.\n-Шу биттасини танла,-дебди.\nРоҳатой пихини ёрган экан, бўш келмади. Дарҳол худди олдинги каби “учар” одам бошлиқ бўлган бошқа бир идорага ишга кирди. Бу идорада бошлиқнинг олдинги “ҳангомаси”, эндиги душмани ҳам ишларди. Аммо у қариб, қуйилиб қолган, сигарет чеккандан нафрат қилар, ароқ ичганни юзига қарамас, эркаклар билан пана-панада писир-хисир қиладиганларни эса, очиқдан-очиқ шикоят қиларди. Бошлиқ унинг пати юлиниб, попуги пасайиб қолган, деб парво қилмади.\nРоҳатой эса, бошлиқнинг у ёқ-бу ёғини ушлаб қўйиб, ишини битириб кетаверди. Бошлиқнинг хотинига эса, ҳадя ташиб, уни ҳам массаж қилиб, кўнглини олиб турди. Ҳадянинг пулини эса, бошлиқ идорада мукофот билан “тўлаб “ турди. Шу зайл уларнинг китоблари ширин ҳикоялар билан тўлиб бораверди.\nКўпчиликнинг ҳайрон бўлгани бошлиқнинг олдинги “нозанини” янгиси билан жуда қалин эканлиги эди. Улар шунчалик апоқ-чапоқ эдиларки, булар бир-бирларининг ич-кийимларини ҳам алмашиб кийиб кетаверадилар, деган гап тарқалди. Ҳар ҳолда орқаворотдан бошлиқнинг ҳам астар-аврасини ағдариб туришса керак, биргаликда.\nЛекин бу ишнинг сири олдинги хоним нафақага кетадиган кунлар очилиб қолди. У бошлиқлар ва ходимлар муносабатини назорат қиладиган идорага бориб, ҳамма гапни айтиб берибди ва бошлиқни Роҳатой билан ишдан кейин кабинетда бир-бирларига кабутарлардек ёпишиб ўтирган ҳолатларида ушлатибди. Иккаласини ҳам ишдан ҳайдашди.\nОлдинги хоним хайрлашиб кетар экан׃\n-Ўзбекистондан келиб Америкада бизга дарс берадиганини ана шундай “мулла” қилиб қўядиган кучимиз бор,- деди.\nРоҳатой эса :\n-Билмасам, мактабда дарсларимни қилиб келмаган куни, аълочи болалардан бирининг оёғини ушлаб қўйсам, бас, дарров уй вазифаларини кўчиришга берарди, у ҳам беш олган, мен ҳам беш олган бўлардим. Америкада эса, бу тажриба оқсаб қолмоқда,-деб нолиганмиш ҳатто ўшанда.\nЛекин бу ҳикояни олдинроқ айтиб берган танишим яқинда яна меҳмонга келганда, Роҳатой яна бир идорага ишга ўтганини айтди. Лекин бу сафар тажрибаси қўл келаётганмиш. Американи оз-моз тушуниб қолганим учун, охири бахайр бўлсин, деб қўйдим мен.\n« Ҳазил ўрнида Бошқа дунё »


ЎЗБЕКИСТОН РЕСПУБЛИКАСИ ОЛИЙ СУДИҚИМОР ЎЙНАШ ЖИНОЯТМИ? from\nҚИМОР ЎЙНАШ ЖИНОЯТМИ?\nУлар қилаётган ишлари ноқонуний эканлигини яхши биларди. Аммо ғайритабиий манфаат кўриш васвасасига тобелик устун келди. Фақат ножўя қилмишлари фош бўлгач, оилалари эсларига тушди. Судда қилмишларидан астойдил пушаймонликларини такрорлаганча, оилавий аҳволлари ночорлигини ўртага қўйиб, тавба -тазарру қилганликларини кўрсангиз эди.\n…Олот тумани маҳаллаларидан бирида яшовчи Мансурали Бойқулов, Бойжўра Сапиев, Вали Бешимов, Шербой Алимов, Умматали Асомов (барчаларининг исм-шарифлари ўзгартирилган) нинг аксарияти 30-31 ёшда. Оилали. Айримлари икки-уч фарзандли. Ораларида фақат бири ҳали ўн саккиз ёшга тўлмаган.\nМансурали юқоридагиларни уйига чорлаб қолди. Ҳашар ёки меҳмонга эмас. Уларни дийдор ширин давра эмас, балки пул тикиб, карта ўйнаш завқи, қимор бирлаштирган эди.\nОшналар “гурунги” қанча чўзилгани ва яна қанча давом этиши мумкинлиги бизга номаълум. Аммо туман ички ишлари ходимлари ҳолат устидан тушиб, ашёвий далил сифатида нақд 381 минг сўм пул ва картани ашёвий далил сифатида вақтинча сақлаш мақсадида олиб қўйгани аниқ.\nХуллас, бешовлоннинг иши Олот туман маъмурий судида кўриб чиқилди.\nҚонунбузарларга жазо тайинлашда уларнинг оилавий шароити, яшаш жойидан ижобий тавсифланишлари ҳамда енгилроқ маъмурий жазо чораси қўлланилиши асослари инобатга олинди.\nЮқоридагиларга асосан ва Ўзбекистон Республикаси МЖтКнинг 245, 309, 310, 311-моддаларига амал қилиб, суд юқоридаги кодекснинг 191-моддаси 1-қисмида назарда тутилган ҳуқуқбузарликни содир этган, деб топилган Мансурали Бойқулов, Бойжўра Сапиев, Вали Бешимов, Шербой Алимовларнинг ҳар бирига энг кам иш ҳақининг тўрт баравари миқдорида, яъни 810 минг 920 сўмдан жарима солди. “Гурунг”нинг энг ёш иштирокчиси Умматали Асомов эса энг кам иш ҳақининг уч баравари ёки 609 минг 190 сўм миқдорида жарима тўлашига тўғри келади.\nАшёвий далил сифатида олинган 381 минг сўм пул эса давлат эгалигига мусодара қилинди.\nМаълум бўлишича, олотлик қиморбозларнинг барчаси вақтинча ишсиз экан. Бирор ишнинг бошини тутиб, рўзғор тутадиган юқорида тилга олинган ёшлар оилага фойда келтириш ўрнига, хонадонга молиявий зарар етказишди. Жаримани уларнинг оила аъзолари тўлашига тўғри келади.\nҚиморбозлик бу шунчаки, ҳуқуқбузарлик эмас, у таг-замини жиноят билан боғлиқ хатти-ҳаракатдир. Қимор ва таваккалчиликка асосланган ўйин иштирокчилар ўртасида жанжал, жиддий нохушликларга, ҳатто оила, деган қўрғонга путур етказилишига олиб келган ҳолатлар оз эмас. Шундай экан, оила, маҳалла-куй бунга бефарқ бўлмаслиги керак.\nХозирда сайтда – 133:\nмехмонлар – 127\nботлар – 6


Сомонийлар мақбарасининг лойи туя сутига қорилганми ёки хўроз қонига? - Darakchi\nМОЗИЙДАН САДО 25.11.2021, 13:25\nБухоро бугунгача энг гўзал тарихий обидаларни ўзида жамлаган қадимий шаҳар сифатида алоҳида эътироф этиб келинади. Жумладан, Ўрта Осиёда Сомонийлар даври меъморчилигининг нодир намуналаридан бири бўлганИсмоил Сомоний мақбараси ҳам ушбу муборак шаҳарда қад ростлаган. Бугун ўзининг такрорланмас кўриниши ва қурилиш технологиясига эга мазкур ёдгорлик ҳақидаги афсона ва ҳақиқатларҳақида баён қилиб, мозийга саёҳат қиламиз.\nИСМОИЛ СОМОНИЙ КИМ?\nИсмоил Сомоний мақбараси ҳозирги Бухоро шаҳрининг маданият ва истироҳат боғи ҳудудида жойлашган. Геометрик тартиб ва қоида асосида бино қилинган обида Сомонийлар давлатига асос солган йирик сиёсий арбоб Исмоил Сомоний томонидан 864-868 йилларда бунёд этилган.\nИсмоил Сомоний 848 йил Бухоро шаҳрида туғилган, 874 йилда сомонийларнинг Бухородаги ноиби, 888-йилдан эса бутун Мовароуннаҳрга ҳоким бўлган. У маданият ривожига катта ҳисса қўшган шахс сифатида тарихда қолган.\nАКАСИНИ ЎЛДИРИШГА МАЖБУР БЎЛАДИ\nТарихда кўплаб ҳукмдорлар тахт учун ўз жигарлари билан тўқнаш келгани ва ҳатто, бири-бирининг жонига қасд қилишгача боришгани ҳақида ўқиганмиз. Хусусан, Исмоил Сомоний ҳам шундай аччиқ тақдирни бошдан кечирган. У 874 йилда Бухоро ноиби бўлган бир пайтда Мовароуннаҳрда акаси Наср ҳукмронлик қилган. 888 йилга келиб ака-ука ўртасига совуқчилик тушади ва бу катта урушга сабаб бўлади. Исмоил жангда акасини енгиб, ўз ҳаётини сақлаб қолиш билан бирга Моварауннаҳр амири, 892 йили эса мамлакат халифи этиб тайинланади.\nАфсонами ёки ҳақиқат?\nИсмоил Сомоний ҳукмронлик даврида ўзига улкан мақбара қурдирган. Мазкур мақбара ҳозирга қадар жаҳон архитектурасининг такомиллашган асари сифатида тан олинади. У гумбазсимон шаклида бўлиб, Мовароуннаҳр ва Хуросон меъморчилигининг ўзига хос “Чор” услубида қурилган. Обиданинг 4 томони бир хил чордара шаклида. Маълумотларга кўра, ана ўша даврдан бошлаб бинокорликда илк бор юқори сифатли пишган ғишт, алебастрли қоришмалар ишлатилган. Ушбу архитектуравий ёдгорлик XI асрдан ортиқ вақт ичида дастлабки ҳоли тўлалигича сақланиб қолган обида саналади.\nУнинг қурилишида пишган ғишт, тош ва ёғочдан фойдаланилгани айтилган. Айрим манба ва ривоятларга кўра, ғиштни теришда орасига туя сутига қорилган лой ишлатилган. Бошқа афсоналарда айилишича эса обиданинг қурилишидаги лой учун қизил хўрознинг қонидан фойдаланилган, шу сабаб мақбара ғиштлари ҳеч қандай рангли бўёқларсиз ҳам ҳозиргача ўз жозибасини йўқотмаган, дея ҳикоя қилишади.\nЎҒЛИ ЎЗ ҚУЛЛАРИ ТОМОНИДАН ЎЛДИРИЛАДИ\nМеъморий обиданинг ўзига хос томони шундаки, у Ўрта Осиё архитектура ва санъат тарихидаги дастлабки мақбаралардан. Ёзма манбалар ва ривоятларга кўра, мақбарани Исмоил Сомоний отаси қабри устига қурдирган. Шарқ томондаги сағана Исмоил Сомоний қабри деб тахмин этилади. Бухоро ҳақидаги тарихий китобларда Исмоил Сомонийнинг ўғли амир Аҳмад 914 йилда ўз қуллари томонидан ўлдирилган ва мазкур мақбарага қўйилган деб ёзилади. Кейинроқ эса невараси Наср ҳам шу ерга дафн этилган.\nИсмоил Сомоний мақбараси Ўзбекистон Республикаси ҳудудидаги тарихий ёдгорликлар ичида биринчилардан бўлиб ЮНЕСКОнинг умумжаҳон маданияти мероси рўйхатига киритилган.


Биринчи рақамли оиланинг сирли бизнеси | Interpress.uz\nБош саҳифаЯнгиликларЖаҳонБиринчи рақамли оиланинг сирли бизнеси\nБиринчи рақамли оиланинг сирли бизнеси\n13:37 | 21-12-2020\nРоссиянинг «Важные истории» нашри тадқиқотчи журналистлари президент Владимир Путиннинг қизи ва куёви ўртасидаги ёзишмаларни ўрганиш ортидан, давлат раҳбарининг оила аъзолари ҳаводан қандай қилиб юзлаб миллион долларлар ишлаб олгани, уларни ҳашаматли ҳаёт кечириш ва хориж мамлакатларидан қимматбаҳо кўчмас мулклар сотиб олишга сарфлаганликларидан хабардор бўлдилар. Булар ҳақда жамоатчилик эътиборига ҳавола этилган материални айрим қисқартишлар билан танишишингиз мумкин.\n2019 йилнинг январида киберхавфсизлик бўйича австралиялик мутахассис «Кибер-Робин Гуд» лақабли Трой Хант хакерлик форумларидан бирида ҳатто ўзини ҳайратлантирган маълумотларни топиб олади. Хант кўп йиллардан буён кибержиноятчиларнинг форумларини кузатиб боради ва аккаунтлардан ўғирланган маълумотларни сотиб олади. Бундан у пул ишлаб олишни эмас, жамоатчликни хавфдан огоҳ этишда фойдаланади.\nХуллас, Хант ўша куни форумда ҳажми билан ҳайратга солувчи архивга дуч келади. Ушбу маълумотлар базаси 773 миллионта почта манзили ва 21 миллионта поролдан иборат эди. Архивни сотувга қўйган хаккер унга «Коллекция № 1» деб ном қўйган. Бу почта манзиллардан биттаси бугунги Россияга тегишли муҳим сирлардан бирини ўзида жамлаган эди. Хантнинг бу топилмаси катта шов-шувларга сабаб бўлди, жаҳондаги кўплаб ОАВлар уни бош мавзу сифатида овоза қилди.\nЭлектрон почтанинг эгаси Мудофаа вазирлиги ходими эмас, махфий қуроллар яратишда ҳам иштирок этмайди, хорижлик жосусларни овлаш билан ҳам шуғулланмайди, бироқ унинг шахси ҳаммада қизиқиш уйғотади. 32 ёшида мамлакатдаги энг ёш миллиардерга айланган бўлса-да, Санкт-Петербурглик бу тадбиркорнинг номи ҳаммага ҳам таниш эмас. Гап Россиянинг сирларидан бири, махфий объектлар ва ядро ракеталаридан кам қўриқланмайдиган Владимир Путин оиласининг сирлари ва давлат раҳбари оиласининг юзлаб миллион долларлик олди-бердилари ҳақида кетмоқда. Хўш, у одам ким ва Владимир Путиннинг оиласи ва оиланинг бизнеси ҳақида қаёқдан билади? Ҳаммаси оддий: бир неча йиллар давомида унинг ўзи ҳам Россиянинг биринчи рақамли оиласининг аъзоси бўлган. Уни Кирилл Шамалов деб аташади, президент Владимир Путиннинг кенжа қизи Катерина Тихоновага уйланган.\nХулласи, 2020 йилнинг бошларида «Важные истории» журналистлари Кирилл Шамаловнинг электрон почтаси билан танишиш имконига эга бўладилар. «Коллекции № 1» уларга почтани бузиб киришга муваффақ бўлган номаълум манба томонидан тақдим этилади. Манба ҳужжатларга илова қилган хатида архивни Россиядаги бошқа ОАВларга ҳам тақдим этганини, бироқ улар ҳатто ҳужжатлар билан танишишни ҳам истамаганликларини баён қилган. У «Важные истории» тадқиқотчиларидан фақат бир нарсани — тиббий маълумотлардан фойдаланмасликни сўраган. Тақдим этилган архив 2003 — 2020 йилларда ёзилган қарийб 10 мингта хатдан иборат. Россиялик журналистларга ушбу ёзишмаларни ўрганишда “The Organized Crime and Corruption Reporting Project” (OCCRP)даги ҳамкасблари яқиндан ёрдам берган.\nПутиннинг ўртоғининг ўғли\nКирилл Шамалов — президент Владимир Путиннинг эски қадрдонларида ва энг яқин дўсти Николай Шамаловнинг ўғли. Шамалов президентнинг туғилган кунига таклиф этиладиган кам сонли доира аъзоларидан бири. 1990 йилнинг ўрталарида Шамалов ва Путин ҳаммуассислигида Ленинград вилоятининг Приозерское туманида «Озеро» дала ҳовли эгалари кооперативи ташкил этилган ва кейинчалик уларнинг дала ҳовлидаги қўшниларининг деярли барчаси давлат ва давлат ширкатларидаги юқори лавозимлар билан сийланган.\nНиколай Шамаловнинг номи кўпчиликка 2010 йилда маълум бўлган. Ўшанда унинг бизнес ҳамкори Сергей Колесников мамлакатдаги ўша пайтдаги президенти Дмитрий Медведевга очиқ хат ёзиб Геленжик шаҳри яқинидаги Прасковеевка қўрғонида қиймати бир миллиард доллардан ортиқ «Путин учун сарой» қурилаётгани ҳақида жамоатчиликни хабардор қилган эди.\n«Шамаловнинг айтишича, 2000 йилнинг бошларида уни Путин айрим бизнес масалаларни муҳокама қилиш учун уйига чақирган. Кейин маълум бўлишича, Путин ушбу лойиҳани молиялаштириш учун хорижий ҳисоб рақамлардан шартнома қийматининг 35 фоизини ўтказдирган. Бизга айтишича, лойиҳа янги презиентга ёрдам бериш истагидаги олигархларнинг хайрия маблағлари ҳисобидан молиялаштирилган», — деб ёзган Колесников хатда.\nОчиқ хат муаллифининг ёзишича, Роман Абрамович ва Алексей Мордашов каби россиялик йирик тадбиркорлар томонидан юқоридаги мақсад учун 400 миллион доллар ўтказиб берилган. Бу пулларнинг бир қисми Британиянинг Виргин ороллари, Панама ва Лихтенштейндаги офшор компанияларига ўтказиб берилган. Кейин ушбу маблағлар «Путин саройи»ни молиялаштириш учун йўналтирилган.\nПрезидентга очиқ хат Колесников ва Шамалов ўртасида низо келиб чиққанидан сўнг ёзилган ва Колесников Россиядан чиқиб кетишга мажбур бўлган. Унинг президент Д. Медведевга ёзган хатида йирик коррупция ҳолатлари ва сиёсий ўйинлар баён этилган. Очиқланган ҳолатлар кўплаб ҳужжатлар ва махфий тарзда ёзиб олинган суҳбатлар асосида тасдиқланган бўлса-да, ҳукумат томонидан бирон муносабат билдирилмаган.\nТанишларининг гапларига қараганда, ҳозирда Николай Шамалов (2020 йилда 70 ёшга тўлди) бизнесдан ўзини четга олган ва кўп вақтини овда ўтказмоқда. Унинг ишини ўғиллари давом эттиряпти. Катта ўғли Юрий 15 йилдан буён Россиядаги давлатга қарашли бўлмаган «Газфонд» пенсия жамғармасига раҳбарлик қилиб келмоқда. Кенжа ўғли Кирилл ҳам ҳайратланарли тарзда мансаб пиллапояларидан кўтариляпти…\nАрхив ҳужжатларига кўра, Кирилл Шамалов 2009 йилда 27 ёшида Россиядаги йирик нефт-кимй компанияси «Сибур»нинг вице-президенти лавозимини эгаллайди. 2014 йилга келиб Шамалов қарийб 80 миллиард рублга «Сибур»нинг 17 фоиз акциясини сотиб олади. Натижада унинг номи мамлакатнинг энг ёш миллиардери “Forbes” журналида қайд этилади. Бу вақтда у эндигина 32 ёшда эди.\n“Reuters” агентлиги хабарига кўра, 2013 йилда Шамалов «Иннопрактика» жамғармаси раҳбари Катерина Тихоновага уйланади. Кейинчалик ОАВ миллиардернинг рафиқаси президент Владимир Путиннинг кичик қизи эканлиги ҳақида кўплаб далилларни эълон қилди. Бу ҳақда Кирилл Шамаловнинг почтаси архивида ҳам кўплаб инкор этиб бўлмас далиллар мавжуд. Бироқ Кремл кўп йиллардан буён Катерина давлат раҳбарининг қизи экани ҳақидаги иддаоларга муносабат билдирмай келмоқда.\nШамаловнинг хатларидан маълум бўлишича, у никоҳдан кейин кўп ўтмай офшор компанияси орқали «Сибур» компаниясининг 380 миллион долларлик акциялар пакетини бор-йўғи 100 доллар долларга сотиб олган.\nШамаловнинг хатларида у Катерина Тихонова билан қачон, қай йўсинда танишгани ҳақида маълумотлар келтирилмаган. Аммо айрим ҳолатлар у президент оиласи билан болаликдан танишлигидан далолат беради. Мисол учун, у 2010 йилнинг мартида Нидерланд фуқароси Йоррит Фаассенга хат ёзиб, Монакодаги балга таклиф этган. Фаассен — Владимир Путиннинг тўнғич қизи Мария Воронцованинг эри. Бу ҳақда ҳам ОАВда, жумладан, АҚШнинг “The New Times” журналида бир қатор даллилар эълон қилинган.\n2012 йил 2 июнда Кирилл Шамалов Россиядаги энг қимматбаҳо ҳудудлардан бири — Рублёвкадаги Усово қўрғонида оиласи учун қурилаётган ва жиҳозлашга масъул бўлган аёлдан хат олади. Уй президентнинг Ново-Огаревадаги резиденцияси билан шундоққина ёнма-ён жойлашган. Хатда шундай дейилади:\n«Ҳурматли Кирилл, бу ерда Катя сизларнинг боғингиз учун танлаган буюмларнинг суратлари ҳавола этилмоқда. Уларнинг барчаси Италиядаги омборхнада турибди (биз бу ҳақда тасдиқнома олдик). Буюртмани келтириш учун кўрсатилган сумманинг 60 фоиз миқдоридаги маблағни олдиндан ўтказиш керак».\nХатга унча катта бўлмаган боғ чодирини жиҳозлаш учун керак бўлган стол, диван, креслолар, дарпардаларнинг суратлари илова қилинган бўлиб, уларнинг нархи 56 минг еврони ташкил этиши маълум қилинган. Шамалов бу хатни Катерина Тихоновага юбориб, шундай изоҳ қолдирган: «Менга ёқди, қаршилигим йўқ. Сен нима дейсан?».\nОрадан икки кун ўтгач, 4 июнда Тихонова ушбу хатга жавоб ёзиб, Усоводаги уйнинг кутубхонаси учун япон тилидаги китобларнинг рўйхатини илова қилади. (МДУ ректори Виктор Садовничийнинг айтишича, Тихонова 2009 йилда ушбу университетнинг Осиё ва Африка мамлакатлари институтини Япония мутахассислиги бўйича битирган). Китобларнинг умумий нархи 7,7 минг долларни ташкил этган. Бундан ташқари, Катя кутубохона учун 54,3 минг еврога гилам харид қилган.\nЁш оила учун уй қурилиши, жиҳозланишига жами бўлиб 15–17 миллион евро сарфланган. Усоводаги ҳашаматли уй қурилаётган бир вақтда Кирилл ва Катерина Франциядан унча катта бўлмаган қаср ҳам сотиб олиганлар. Ҳужжатларга кўра, Шамалов 2012 йилда Монакода рўйхатдан ўтказилган ўзининг “Alta Mira” компанияси орқали Биарриц шаҳарчасидан харид қилган қаср, илгари Путиннинг яқин дўстларидан, рус нефтининг асосий экспортчиларидан бири Геннадий Тимченкога қарашли бўлган. Кирилл Шамаловнинг почта архиви ҳужжатларидан маълум бўлишича, қасрни сотиб олиш унга 4,5 миллион еврога тушган.\nБиарриц шаҳарчаси ва унинг атрофини Владимир Путин оиласининг хориждаги дам олиш маркази дейиш мумкин. Ҳужжатларга кўра, 2013 йилда Кирилл Шамаловнинг бу ердаги уйидан унча узоқ бўлмаган жойдан Россиянинг яна бир фуқароси — Артур Очеретний кўчмас мулк сотиб олган. У Россия президентининг собиқ рафиқаси Людмила Путинанинг турмуш ўтроғидир. Кирилл Шамаловнинг почтасида унинг Артур Очеретний билан бўлган бир қанча ёзишмаларини учратиш мумкин.\nРоссияда эса… 2000 йилда умумтаълим мактаблари сони 68100 та бўлган бўлса, бугунга келиб 40800 тага, касалхоналар 10700 тадан 5300 тага тушиб қолди, авария ҳолатидаги уйлар 9.5 млн. кв. метрдан 25.5 млн. кв. метрга, амалдорлар сони эса 1 161 500 нафардан 2 156 300 нафарга кўпайди…


ЛАЪНАТ АЙТИШ ЖОИЗМИ — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nЛАЪНАТ АЙТИШ ЖОИЗМИ\nАслида, муайян шахсни, айниқса, мўъмин-мусулмонни лаънатлаб бўлмайди. Бу усулмонлар ижмоси ила ҳаром ва тақиқланган ишдир. Шунингдек, жами ҳайвонот ва набототларни ҳам асло лаънатлаб бўлмайди. Чунки, лаънат – Аллоҳ таолонинг раҳматидан узоқлаштириш, бировни Аллоҳ таолонинг раҳматидан узоқ бўлишини истамоқ бўлиб, кофир ёки фосиқ кимсани ҳам биз Аллоҳ таолонинг раҳмати ва марҳаматидан узоқ бўлишини истамаймиз. Барча инсонларга Аллоҳ субҳонаҳу ва таолонинг ўзи раҳм қилсин, улар ҳам имон ва тақво неъмати ила шарафлансинлар!\nАйрим уламолар муайян бир шахснинг ширк-куфри, жабр-зулми, фаҳш ишлари, фисқу фасоди, ўғирлик ва рибохўрлиги сабабли лаънат айтса, жоиз бўлса керак, деган бўлсалар ҳам, лекин Исломнинг ҳужжати бўлмиш Имом ал-Ғаззолий раҳимаҳуллоҳ уларга ҳам асло лаънат айтиб бўлмайди, деб қатъий фикр билдирганлар. Муайян бир шахсга ёмон дуои бад қилиш ҳам уни лаънатлаш сингари бўлиб, комил мўъмин инсон иложи борича бировга дуои бад қилмайди. Чунки, Расулуллоҳ соллаллоҳу алайҳи ва салламнинг ўзлари бундай деб марҳамат қилганлар:\n“Мўмин кўп таъна қилувчи ҳам, кўп лаънат айтувчи ҳам, бузуқ-ифлос ишларни қилувчи ҳам эмас!” (Аҳмад, 1/3839).\n“Лаънат қилувчилар қиёмат кунида шафоат қилинадиган ҳам, гувоҳ бўладиган ҳам бўлмайдилар!” (Муслим, 4/2598; Абу Довуд, 2/4907; Ҳоким, 1/149).\n“Аллоҳнинг лаънати билан ҳам, ғазаби билан ҳам, дўзахи билан ҳам бир-бирингизни лаънатламанглар!” (Термизий, 4/1976; Абу Довуд, 4/4908; Аҳмад, 5/20187; Ҳоким, 1/150; Табароний, 7/6859; Баззор, 2/4560; Абдурраззоқ, 10/19531).\nЮқоридаги ҳадиси шарифларга биноан мўъмин-мусулмонлар бир-бирларини лаънатламасдан, унинг ўрнига доим бир-бирларига дуои хайрлар қилиб келадилар. Чунки, лаънат ҳам бировни худди куфрда айблагандек (такфир) ёмон оқибатга олиб келади. Бу борадаги ҳадиси шарифни Абу Довуд раҳимаҳуллоҳ ривоят қилган бўлиб, унда Расулуллоҳ соллаллоҳу алайҳи ва саллам томонларидан қуйидаги хабарни берилган:\n“Албатта банда бирор инсонни лаънатласа, лаънат осмонга кўтарилади. Унга осмон эшиклари ёпилган бўлади. Сўнг лаънат ерга туша бошлайди, ер эшиклари ҳам унга бекилган бўлади. Шунда лаънат ўнгга-чапга юра бошлайди, ҳеч қандай илож қила олмагани боис лаънат қилинган нарса (кимса)га, агар у лойиқ бўлса, боради. Агар у лойиқ бўлмаса, лаънатни айтувчига қайтиб келади” (Абу Довуд, 4/4907; Баззор, 2/4084).\nРасулуллоҳ соллаллоҳу алайҳи ва саллам гуноҳ иш қилувчиларга умумий қилиб лаънат айтганлар. Ул зоти шариф агар айрим ўринлардагина муайян шахсларга лаънат айтган бўлсалар, ўша шахснинг аниқ куфрда эканлигини, оқибати аниқ дўзахий эканини билганлари боисидандир. Бу ул зоти шарифнинг ўзига хос хусусиятлари бўлиб, бошқа кимсалар бировнинг аниқ куфрда эканини ёки аниқ дўзахийлигини билмагани боис, Расулуллоҳ соллаллоҳу алайҳи ва салламнинг ўзлари, юқорида ўтганидек, умматларини бировларга лаънат айтишдан қайтарганлар. Расулуллоҳ соллаллоҳу алайҳи ва саллам гуноҳ иш қилувчиларга умумий қилиб лаънат айтганларининг сабаби ул зоти шариф умматларига ушбу гуноҳ ишларнинг ёмонлигини, оқибати бехайр бўлишини билдириш мақсадида эди.\nИслом уламолари Расулуллоҳ соллаллоҳу алайҳи ва саллам лаънат айтган кимсаларнинг қилмишларининг бир-иккитасидан ташқари қарийб барчаси гуноҳи кабира, деб баҳоланади, деганлар.\n«Оммавий маданият»нинг салбий оқибатлари


22 май. Биологик хилма-хиллик куни, Муссолинининг...\n22.05.2018 15:29 0 381\nБиологик хилма-хиллик куни.\nЯгона Яман республикаси ташкил топган кун.\nҚуролли кучлар куни (Қирғизистон).\n853 йил — Норвегия қиролининг ўғли Оқ Олаф Ирландиядаги викинглар ва данияликларни бўйсундирди ва Дублинни пойтахтга айлантирди.\n1455 йил — Сент-Олбанс жанги — Қизил ва Оқ атиргуллар урушининг бошланиши.\n1849 йил — Авраам Линколн ўзи ясаган сузувчи док учун патент олди. У ихтиросига патент олган АҚШнинг ягона президенти.\n1856 йил — Москвада Третьяков галереясига асос солинди.\n1868 йил — Маршфилд (Индиана штати) яқинида «Буюк поезд талончилиги» юз берди.\n1892 йил — ню-лондонлик доктор Вашингтон Шеффилд тиш пастаси учун тюбикка патент олди.\n1900 йил — Нью-Йоркда «Associated Press» ахборот агентлигига асос солинди.\n1906 йил — ака-ука Райтларга учувчи аппарат учун патент берилди.\n1921 йил — Чикаго шаҳар ҳукумати кўчада калта юбка ва енги калта кўйлакда юрган аёллар учун 10 доллардан 100 долларгача жарима жорий қилди.\n1926 йил — Италияда Муссолини ахлоққа зид дея гўзаллик танловларини тақиқлади.\n1949 йил — АҚШнинг биринчи мудофаа вазири Жеймс Винсент Форрестол ўз жонига қасд қилди.\n1950 йил — Хитой коммунистик ҳукумати коммунистик ҳукуматни ўрнатиш шарти билан Тибетга мухторият берди.\n1960 йил — Буюк Чили зилзиласи юз берди. Эпицентри Чили пойтахти Сантягодан 435 километр жанубдаги Валдивия шаҳри яқинида жойлашган зилзила кучи 9,3дан 9,5 баллгача бўлган. Олти минг киши қурбон бўлган. Бунга асосан окенда пайдо бўлган цунами сабабчи бўлган. Чилидаги Консепсион, Валдивия, Осорно ва Пуэрто-Монт шаҳарлари деярли тўлиқ вайрон бўлган. Цунами Ҳавайидаги Хило шаҳарчасига ҳам жиддий зарар етказган. Унинг тўлқинлари Филипин ва Япониягача етиб борган.\n1972 йил — Ричард Никсон СССРга келган АҚШнинг иккинчи президенти бўлди.\n1972 йил — Цейлон янги конституция қабул қилиб, мустақил Шри-Ланка республикаси дея эълон қилинди.\n1990 йил — «Microsoft» компанияси «Windows 3.0»ни чиқарди.\n1990 йил — узоқ йиллик қарама-қаршиликлардан сўнг Шимолий ва Жанубий Яман ягона Яман республикасига бирлашди.\n2004 йил — Пхенян метросида йирик ёнғин рўй берди.\n2010 йил — Ҳиндистоннинг Мангалур шаҳрида «Boeing 737» самолёти ҳалокатга учради; 158 киши ҳалок бўлган.\n1813 йил — Рихард Вагнер, немис бастакори.\n1859 йил — Артур Конан Дойл, британ ёзувчиси, Шерлок Холмс образи асосчиси.\n1924 йил — Шарл Азнавур, француз актёри ва қўшиқчиси.\n1987 йил — Новак Жокович, серб теннисчиси.\n337 йил — Константин I, Рим императори.\n1885 йил — Виктор Гюго, француз ёзувчиси.\n1922 йил — Карл Тейке, немис бастакори.\n2008 йил — Роберт Лин Асприн, америкалик фантаст-ёзувчи.\n2017 йил — Ники Хэйден, мотопойгачи, жаҳон чемпиони.\nвоқеалар ҳодисалар муҳим саналар 22 май


Роналдунинг парвози. У Симеонега ирода нелигини кўрсатди\nТуриндаги йирик ҳисобдаги мағлубият (0:3) «Атлетико»нинг Европадаги юришини тўхтатди.\n«Ювентус» (Италия) - «Атлетико» (Испания) - 3:0 (1:0)\nГоллар: Криштиану Роналду, 27 (1:0). Криштиану Роналду, 48 (2:0). Криштиану Роналду, 86 - пенальти (3:0).\n«Ювентус»: Шченсни, Жоау Канселу, Кьеллини, Бонуччи, Спинаццола (Дибала, 67), Пьянич, Матюиди, Эмре Жан, Криштиану Роналду, Манжукич (Кин, 80), Бернардески.\n«Атлетико»: Облак, Ариас (Витоло, 77), Годин, Хименес, Хуанфран, Коке, Эрнандес, Сауль, Лемар (Корреа, 57), Гризманн, Мората.\nОгоҳлантиришлар: Бернардески, 64. Хуанфран, 73. Хименес, 86. Витоло, 90+1.\n12 март. Турин. «Ювентус» стадиони.\nМадриддаги ўйинда мезбонлар 2:0 ҳисобида ғалаба қозонишганида ҳам ҳеч ким «Атлетико» кейинги босқич йўлланмасини ҳал қилди деб ҳисобламаётганди, ҳали «Ювентус»га ҳукм ўқилмаганди. Ўшанда ўйин тенг кечган, фақат ўйин охирида мадридликларнинг омади келиб, жавоб ўйини олдидан яхши имконият ҳосил қилишганди. «Атлетико» ўз мухлислари қаршисида бир бош баланд сакради ва Туринга сафардан олдин катта устунликка эга бўлди. Аммо Симеоне ҳали Италиядаги ўйинда «Юве» ўз жамоасини чорак финалга қўйиб юбормаслик учун «ўлигини ташлаши»ни аниқ биларди.\nКьеллинининг бекор қилинган голи\n«Атлетлар»ни қийин ўйин кутаётганди. Катта эҳтимол билан жамоа бошқарувида охирги мавсумини ўтказаётган Массимилиано Аллегри ўз шогирдларини ўйинга шундай тайёрладики, ҳакамнинг ўйин бошлангани ҳақидаги ҳуштаги янграши билан бу футболчилар «матрасчилар» вакилларига «ёпишиб» олди. Бешинчи дақиқадаёқ Кьеллинининг зарбасидан кейин тўп Облак қўриқлаётган дарвозага бориб тушди.\n— Leonel David (@LeonelDavid_OK) 12 марта 2019 г.\nАммо Куйперс бу ҳужум вақтида Роналду томонидан дарвозабонга нисбатан фол ишлатилганини қайд этди ва голни бекор қилди. Роналду эса тўпга ўйнаганини айтиб, юзини қаттиқ бужмайтирди.\nЎтган ҳафтада А Сериянинг навбатдаги турида «Удинезе»га қарши ўйинда (4:1) дам олган португалиялик ҳужумчи бу ўйиндаги энг фаол футболчи эди. Биринчидан, уни Туринга «Юве»нинг ички чемпионатдаги рекордларини янгилашга ҳисса қўшиш учун эмас, ЕЧЛ ғолиблигини олиб бериш учун чақиришганди. Иккинчидан, Роналдунинг голсиз серияси қарийб бир ойга етганди, у охирги марта 16 февраль куни «Фрозионе» дарвозасини ишғол қилганди.\nУ биринчи бўлим ўрталарида, ҳали «Атлетико» ўз жарима майдони атрофидан олдинга юришни истамаётганида Криштиану сериясини якунлади ва ҳисобни очди. У Бернардески узатган пасга Хуанфрандан баландроқ сакраб, тўпни дарвоза тўрига жойлаб қўйди. Стадион ларзага келди.\n«Юве» босим уюштиришда давом этди, нафақат ҳужумда, балки ҳимояда ҳам ишончли ҳаракат қилди - туринликлар меҳмонларга майдон марказининг иккинчи қисмида эркин қадам ташлашига йўл қўймади. Гризманнинг ўзига ўзи голли вазият яратишга уринишлари ўхшамади, танаффус арафасида Моратанинг зарбаси қийшиқ кетди, умуман олганда, «атлетлар» майдон эгалари томонидан таклиф этилган ёрқин ўйинга қандай жавоб қайтаришни билишмади.\nИккинчи бўлим бошида «Атлетико» учун огоҳлик қўнғироғи чалина бошланди - Роналду дублни расмийлаштирди ва умумий ҳисобни тенглаштирди. Облак португалиялик форварднинг бош билан берган навбатдаги зарбасини қайтарди, фақат дарвоза чизиғини кесиб ўтганидан кейин. Технология туринликларга ёрдам берди, тўп дарвоза чизиғидан тўлиқ ўтгани исботлаб берилди.\n— laSexta|Deportes (@DeporteslaSexta) 12 марта 2019 г.\n2:0 ва ҳакамнинг охирги ҳуштагига қадар 40 дақиқа.\nИккинчи голдан кейин мураббийлар майдонга қўшимча кучларни ташлай бошлашди. Симеоне майдонда борлиги сезилмаган Лемарнинг ўрнига ўзининг «қутқарувчи фариштаси» Корреани туширди, Аллегри ЕЧЛда ёрқин дебют ўтказган Спинаццоланинг ўрнига Дибалани жангга ташлади, кўп ўтмай ўтган ҳафта қаҳрамони бўлган 19 ёшли Кин Манжукич ўрнини эгаллади.\nИкки жамоа ҳам бир хил шароитда эди: бир гол ўйин тақдирини ҳал қилар ёки «Юве» ўйинни пенальтилар сериясига қадар олиб бориши мумкин эди. «Атлетико» эса Шченснини зериктиришда давом этди ва ҳужумга ўтмади.\n81-дақиқада Кин майдон эгаларининг учинчи голини уришга бир бахя қолди, аммо унинг узоқ масофадан берган зарбаси тўсинга тегди. Кейин эса Симеоне умид билан майдонга ташлаган Корреа жарима майдонида тушунарсиз равишда рақиб футболчисини йиқитди - у бу сафар жамоасини қутқариш ўрнига яксон қилиб қўяқолди. Аргентиналик футболчи тўп билан ҳаракатланаётган Бернардескининг ортидан очиқчасига туртгач, Куйперс 11 метрлик нуқтани кўрсатди. Роналду эса нуқтага яқинлашди ва қора-оқ рангли футболкадаги илк ҳет-тригини нишонлади.\nБу ҳет-трик орқали у азалий рақобатчиси Лионель Мессига ҳет-триклар сони бўйича етиб олди ҳам. Унинг учинчи голи - «Атлетико» учун «қатл ҳукми» эди, мадридликларда бу ўйинни қутқариш учун иштиёқ йўқ эди.\nВа футболчилар ўйинни қутқаришмади.\n«Атлетико» учун эҳтимолий сценарийларнинг энг ёмони рўй берди, Симеоне жамоаси Мерфи қонуниятидан (агар қандайдир ёмонлик содир бўлиши кутилаётган бўлса, у албатта амалга ошиши) қутилиб қололмади, бу ўйинда учта гол уриши талаб этилган Роналду учта гол урди.\nРоналду «Атлетико»га яна ЕЧЛ ўйинида ҳет-трик қайд этди. У бу жамоага жами тўртинчи бор ҳет-трик қилишидир.\nСимеоне учун навбатдаги даҳшат. Бир футболчининг ўзидан 25 гол ўтказиш – ҳаддан ташқари. Роналду навбатдаги қаҳрамонлиги билан навбатдаги «Олтин тўп» сари дадил қадам ташлади.\nСимеонени ва унинг жамоасини Мадриддаги «Ваньда Метрополитано» ўйингоҳида кечадиган ЕЧЛ финалида кўрмаймиз, Криштиану ва жамоадошларини эса кўришимиз мумкин. Аллегри агар жамоаси финалга чиқса, Буффон ҳам бу ўйинга бирга олиб борилишини ваъда қилди.


ЎзА - Андижон шаҳар ҳокими бир гуруҳ фаол ёшлар билан учрашди\n07.04.2017 17:22 Чоп этиш версияси\nАндижон шаҳар ҳокими Дилмурод Раҳматуллаев “Камолот” ёшлар ижтимоий ҳаракати Андижон вилояти кенгаши фаоллари, бир гуруҳ талабалар, фаол ва истеъдодли ўқувчилар билан учрашди.\nПрезидентимиз раҳнамолигида навқирон авлоднинг ҳар томонлама баркамол улғайиши, замонавий билим ва касб-ҳунарларни пухта эгаллаши, истеъдод ва салоҳиятини тўла намоён этиши учун барча шароит яратиб берилмоқда.\nДавлатимиз томонидан яратилаётган қулай шароит ва кенг имкониятдан вилоят ёшлари ҳам унумли фойдаланиб, турли халқаро фестиваль, танлов ва мусобақаларда муваффақиятли иштирок этиб келмоқда. Билимлар беллашуви ва фан олимпиадаларининг юқори босқичларида совриндорлар қаторидан жой олмоқда.\n“Халқ билан мулоқот ва инсон манфаатлари йили” Давлат дастурида белгиланган вазифалар ижроси доирасида ўтказилган учрашувда асосий эътибор “Камолот” ёшлар ижтимоий ҳаракати фаолияти самарадорлигини янада ошириш, ҳаракатни ҳар бир ёш интиладиган, уларнинг қобилият ва иқтидорини рўёбга чиқаришга кўмаклашадиган, ҳуқуқ ва манфаатларини ҳимоя қиладиган ташкилотга айлантириш, ёшларнинг мақсад ва интилишларини рағбатлантириш, муаммоларини ҳал этишда давлат ва жамоат ташкилотлари ҳамкорлигини кучайтириш, ёшларни ёт ғоялар таъсиридан асраш, бандлигини таъминлаш, тадбиркорликка кенг жалб этиш масалаларига қаратилди.\nТадбирда Андижон шаҳридаги “Чўлпон” кинотеатри ўрнида барпо этилаётган “Ёшлар маркази” энг замонавий технологик воситалар, жиҳозлар билан таъминланиб, келгусида ёшларнинг истеъдод ва салоҳиятини юзага чиқаришига кўмаклашадиган масканга айланиши таъкидланди.\n“Камолот” ёшлар ижтимоий ҳаракати фаолиятини такомиллаштириш ва самарадорлигини ошириш бўйича тайёрланаётган ҳужжат лойиҳаси муҳокама қилинди. Лойиҳада Ҳаракат фаоллари учун қатор имтиёз ва имкониятлар бериш белгилангани ёшлар томонидан қўллаб-қувватланди. Ёшлар ўзларини қизиқтирган саволларга ҳокимдан атрофлича жавоб олди.\n– Ҳоким ва ёшлар учрашувлари ёшларни давлат ҳокимияти органлари тизими ва фаолияти билан яқиндан таништириш, мавжуд муаммоларни бартараф этишга хизмат қилмоқда, – дейди Андижон давлат университети талабаси Хуршида Аъзамжонова. – Ёшларнинг ўй-фикрлари, уларни қийнаётган муаммоларни ўрганиш ва ҳал этишга қаратилган эътибор бизни янада фаол бўлишга, аъло баҳоларга ўқишга ундайди.


Александр Лукашенконинг тўнғич ўғли Виктор Лукашенко 26 февраль куни миллий олимпия қўмитаси президенти лавозимини эгаллаганди.\nВиктор Лукашенко / Фото: Reuters\nХалқаро олимпия қўмитаси (ХОҚ) Виктор Лукашенкони Беларусь миллий олимпия қўмитасининг президенти деб тан олмасликка қарор қилди. Бу ҳақда ХОҚнинг коммуникациялар бўйича директори Марк Адамс маълум қилди.\n"ХОҚ Виктор Лукашенкони миллий олимпия қўмитасининг президенти сифатида тан олмайди", - деди Адамс.\nБеларусь президенти Александр Лукашенконинг тўнғич ўғли Виктор Лукашенко 26 февраль куни миллий олимпия қўмитаси президенти лавозимини эгаллаганди. У қўмитани 1997 йилдан буён бошқариб келган отасининг ўрнига президент этиб сайланди.\nУшбу тайинлов халқаро олимпия қўмитасининг санкциялари билан боғлиқ бўлиши мумкин. Чунки ХОҚ 2020 йил декабрда Беларусь президентининг ушбу ташкилот шафеълигида ўтказиладиган барча тадбирларда қатнашишини тақиқлаганди.\nЎтган йили Беларусь президентлигига ўтказилган сайловдан кейин 1000га яқин спортчи куч ишлатиш тизимларининг зўравонлигига қарши мактубга имзо чекканди.\n22:23 / 10.03.2021\nТомас Бах ХОҚ президенти лавозимига қайта сайланди\n20:16 / 01.03.2021\nЛукашенконинг ўғли президент ёрдамчиси лавозимидан озод қилинди


АҚШ разведкаси ўзбек газеталаридан нима излаган - 20.01.2017, Sputnik Ўзбекистон\nМарказий разведка бошқармаси "совуқ уруш" даврига оид махфий ҳужжатларни ошкор қилди, бу ҳужжатларда Ўзбекистон номи ҳам қайд этилган 20.01.2017, Sputnik Ўзбекистон\n14:53 20.01.2017 (янгиланди: 14:54 20.01.2017)\n© Sputnik / fragolerosseМатбуот\nМарказий разведка бошқармаси "совуқ уруш" даврига оид махфий ҳужжатларни ошкор қилди, бу ҳужжатларда Ўзбекистон номи ҳам қайд этилган\nТОШКЕНТ, 20 янв — Sputnik, Антон Курилкин. МРБ сайти орқали қидирув берилганида Ўзбекистон тилга олинган 2259та ва "Uzbek" сўзи қайд этилган 3982та ҳужжат чиқади. Америкаликларни нима қизиқтирган?\nБарча нарса — иқтисодиёт, инфраструктура, сиёсий қизиқишлар, республикадаги совет армияси қисмлари жойлашуви, тиббиёт ва фан. Масалан, АҚШ разведкасини пахта ва Ўзбекистон ирригацион тизими жудаям қизиқтирган. Ошкор қилинган маълумотлардан бири Катта Фарғона каналидаги тўғон суратидир.\n© CIAМРБ ҳужжатида берилган Катта Фарғона канали сурати\nМРБ ҳужжатида берилган Катта Фарғона канали сурати\nАмерикалик жосусларнинг Ўзбекистонда қандай фаолият юритишгани ҳақида маълумотлар берилмаган — улар ҳали ҳам махфийлик тамғаси остида турибди.\nРеспубликадаги вазият ҳақидаги маълумотни улар асосан очиқ манбалардан олишган.\n18 Январ 2017, 15:20\nОшкор қилинган маълумотларнинг аксарияти совет газеталаридан кўчирмалар, теледастурларни ҳикоя қилиб бериш ва совет олимлари диссертацияларининг мазмунидан иборат.\nАмерикаликлар барча совет газеталари, журнал ва ҳафталикларини ўқиб боришган. Масалан, тиббиёт соҳасидаги маълумотларни "Медицинский работник" журналидан олишган.\nЯнгиликлар манбаси сифатида улар йирик эмас, маҳаллий — "Андижанская правда", "Правда Востока" ва бошқа газеталардан фойдаланишган. Улар учун "История СССР", "География в школе" илмий журналлари йирик статистика манбаси бўлган. Масалан, Ўзбекистоннинг совет ҳокимияти давридаги дастлабки 25 йил давомида эришган ютуқларини улар СССР тарихи журналидан билишган.\nОшкор этилган архивда ҳақиқий жосуслик маълумотлари кам. Лекин улар учраб туради. Масалан, республика транспорт вазирлиги биносининг батафсил тасвирланиши. Ҳисоботда ҳатто кабинетлар жойлашуви туширилган чизма ҳам бор.\n© CIAЎзбекистон ССР транспорт вазирлигидаги кабинетлар жойлашуви\nЎзбекистон ССР транспорт вазирлигидаги кабинетлар жойлашуви\nАмерика разведкаси сайтида жами бўлиб 13 миллион ҳужжат ошкор этилган. Улар орасида НУЖларни кузатиш ва инсоннинг яширин имкониятларини ўрганиш бўйича яширин тадқиқотлар ҳақидаги маълумотлар ҳам мавжуд.


Грузиядаги тошқинлар оқибатида ҳайвонот боғидан 30 дан ортиқ йиртқич ҳайвон қочиб кетди\n15:59 / 14.06.2015\n14 июнга ўтар кечаси Тбилисида ёғган жала оқибатида кучли тошқин юзага келди. Узоқ давом этган ёмғир туфайли Вере дарёси ўз ўзанидан чиқиб, яқин орадаги туманларни сув остига ғарқ қилди. Йўловчилар йўлости ўтиш жойлари ва биноларнинг биринчи қаватлари сув остида қолди.\nГрузия қутқарув хизматлари тошқин оқибатларини бартараф этиш учун фавқулодда тартибда иш олиб бормоқда. Тошқин оқибатида 7 нафар киши ҳалок бўлгани, яна 10 кишининг тақдири номаълумлигича қолаётгани айтилмоқда.\nТбилиси марказидаги автомобиль йўллари, турар жой биноларига қаттиқ зиён етган.\nТошқин оқибатида Тбилиси ҳайвонот боғи ҳам сув остида қолди, ҳайвонот боғининг уч нафар ходими ўлик ҳолда топилди. 30 дан ортиқ йиртқич ҳайвон қафаслардан чиқиб кетган.\n“6 та шер, 6 та йўлбарс, 7 та айиқ ва 13 та бўри қидирилмоқда”, деб айтди Тбилиси мэрияси вакили. Ўз навбатида, Тбилиси мэри Давид Нармания барча йиртқичлар топилмагунга қадар аҳолини ўз уйларини тарк этмасликларига чақирди. Йиртқичларни қидиришга Ички ишлар вазирлиги хизматлари жалб қилинган.


Тошкент ва Лондон шериклик ва ҳамкорлик келишувини имзолади – Газета.uz\nФото: Буюк Британия элчихонаси матбуот хизмати\nLotinchada 1 ноябр 2019, 09:13 Сиёсат\nПайшанба куни Буюк Британия ва Ўзбекистон ҳамкорлик келишувини имзолади, дея хабар қилди Британия элчихонаси матбуот хизмати.Ў ЎзбекистонМарказий Осиё давлатлари ичида Буюк Британия билан бундай келишувни имзолаган биринчи мамлакат бўлди.Р\nРасман Буюк Британия ва Ўзбекистон ўртасидаги шериклик ва ҳамкорлик келишуви деб номланган ушбу ҳужжат Буюк Британиянинг Европа Иттифоқи ва Ўзбекистоннинг шериклик ва ҳамкорлик келишувидан чиқишидан сўнг икки мамлакат ўртасидаги алоқаларда узилишлар бўлмаслигини таъминлайди.\nУндан ташқари, Буюк Британия ва Ўзбекистон савдо муносабатларда энг кўп қулайлик яратиш мақомини қўллашда давом этишини таъминлайди. Ўзбекистон Жаҳон савдо ташкилотининг аъзоси бўлмагани учун, ушбу келишувда мустаҳкамлаб қўйилган ҳуқуқий мақом Британия корхонларига ишонч билан савдо фаолиятини давом эттиришни имконини беради.\nМазкур келишувнинг имзоланилиши келажакда ташқи алоқалар, сиёсий ва хавфсизлик масаларида ҳамкорлик учун асос бўлиб хизмат қилади. Ушбу келишув инсон ҳуқуқлари, демократия ва қонун устуворлиги соҳаларида мавжуд мажбуриятларни мустаҳкамлайди ҳамда савдо-сотиқ, барқарор ривожланиш, тадбиркорлик ва сармоя киритиш каби йўналишларда кейинг ҳамкорлик истиқболлари учун асос яратади, дейилади хабарда.\nБундан ташқари, бу ҳужжат Ўзбекистоннинг кенг кўламли ислоҳотлар дастурини ва сиёсий, иқтисодий ва ҳуқуқий соҳаларидаги эришилган натижаларини эътироф этади.\nБуюк Британиянинг Ўзбекистондаги элчиси Тим Торлоу ва Ўзбекистон ташқи ишлар вазири Aбдулазиз Комилов мазкур келишувни Тошкентда имзоладилар.


Нега айнан биз\nТўғри овқатланиш маркази\nДиетасиз, зарарсиз, соғлом озиш- семириш ва натижани сақлаб қолиш!!!\nҚоматни нормал холатда сақлаш.\nЮз терисини соглом, нормал холатга келтириш ва натижани сақлаб қолиш!!!\nОрганизмни тозалаш! Имунитетни кўтариш, ташқи ва ички ёшариш!\nТурмуш тарзингизга мос !!!\nТурмуш тарзизга, иш фаолиятизга, яшаш тарзингизга мос овқатланиш рационини тузиш!!!\nТўғри овқатланиш маркази Диетасиз, зарарсиз, соғлом озиш- семириш ва натижани сақлаб қолиш!!!\t Қоматни нормал холатда сақлаш. Юз терисини соглом, нормал холатга келтириш ва натижани сақлаб қолиш!!!\t Организмни тозалаш! Организмни тозалаш! Имунитетни кўтариш, ташқи ва ички ёшариш!\t Турмуш тарзингизга мос !!! Турмуш тарзизга, иш фаолиятизга, яшаш тарзингизга мос овқатланиш рационини тузиш!!!\t'; // document.getElementsByTagName('head').appendChild(htmlDiv.childNodes); // } '; // document.getElementsByTagName('head').appendChild(htmlDiv.childNodes); // }\nНима қиламиз ?\nХар бир инсонни иш фаолиятига мослаб, яшаш тарзига, кун тартибига мослаб индивидуал рацион тузамиз ва ортиқча вазиндан ҳалос этиб, тугри вазн йиғиб, Олинган натижани сақлаб қолишни ўргатамиз!!!\nЗарарсиз, диетасиз оч қолмасдан озиш ва тўғри семириш-ва олинган натижани сақлаб қолиш!!! Имунитетни кўтариш, терини тортиш, юз терини тўғри парваришлаш, ички организмни тозалаш, ташиқи ва ички ёшариш!!!\nШахсий мутахасисингиз сиз учун-иш тарзизга, яшаш тарзизга мослаб оч қолмасдан индивидуал рацион тузиб беради!!!\nИш фаолиятингиз- турмуш тарзизга мослаб, фаол турмуш тарзингизни меёрига келтириш!!!\nКунлик сув балансингизни мослаштриб, турмуш тарзизга мослаб рацион тузиш ва шахсий тренерга эга бўласиз!!!\nТери осилмасдан-ёшариб тери тортилиб, маззали овқатланиб озиш, қоматни сақлаш , чиройли семириш ва эришилган барча натижани бутун умирга сақлаб қолишни ўрганиш!!!\nФитнес ва Аэробика!\nАгарда иш фаолиятиз, турмуш тарзизда фитнесга ўрин бўлмаса-шахсий тренер орқали фитнес аэробикасиз керакли натижага эришасиз!!!\nТўғри овқатланиш марказига ташриф буюрганингизда махсус анализатор орқали организмга энг керакли 7 та кўрсаткични аниқлаш орқали рационга эга буласиз!!!\nТўгри овқатланиш маркази!\nШахсий профессонал мутахасис!\n20 йилдан ошиқ малакага эга булган- жахон миқиёсидаги тўгри овқатланиш бўйича профессонал мутахасис!!!\nТери осилмасдан ёшариш!\nОч қолмасдан ўзизга мос бўлган дастур асосида натижага эришиб, эришилган натижани бутун умирга сақлаб қоласиз!!!\nЭнг мухими диетасиз!\nОч қолмасдан тансиқ таомлар билан ёшариб, соғломлашиб ҳаётингизни ўзгартирасиз\nГўзал 42 ёш\n4 ойда 32 кг вазинга оздим\nЁшлигимдан ортиқча вазним сабабли жуда ҳам қийналардим, айнақса ўзим суйган таомларни истемол кила олмасдан. Тўғри овқатланиш марказида шахсий мутахасисим ёрдамида, 4 ойда 32 кг вазн ташлаб, бир ярим метр объемдан халос бўлиб, ўзим суйган миллий таомларни мазза қилиб истемол қила бошладим! Энг қизиғи олган натижамни 7 йилдан буён диетасиз сақлаб келмоқдаман!!!\nБаходир 52 ёш\n6 ойда 72 кг вазинга оздим\nИшларим кўплигидан ва иш фаолиятим офисда кун буйи ўтириб ишлаш оқибатида соғлиғим ёмонлашиб, ортиқча 70 кг йигиб олдим ва семириб корним чикиб кетганини сезмай хам қолдим. Шунда менга САЛОМАТЛИК ФАРИШТАСИ бўлган шахси мутахасисим, иш фаолиятимга ва турмуш тарзимга мос бўлган дастур тузиб, 6 ойда - 72 кг вазн ташлаб, 1.3 метр объемга кичрайиб, ўзимга ишонч уйғотиб, нафақат БОШЛИК- балки аввалам бор биринчи ўринда ИНСОН ЭКАНЛИГИМНИ ВА ЎЗ САЛОМАТЛИГИМ ЎЗИМГА КEРАКЛИГИНИ АНГЛАШИМГА ЁРДАМ БEРДИ!!!\nБепул кoнсултацияга буюртма беринг\nБош саҳифа Биз ҳақимизда Нима қиламиз Бизнинг хизматлар Нега айнан биз Биз билан боғланиш\nМурожаатингиз қабул қилинди. Биз тез фурсатларда сизга қўнғироқ қиламиз.\nБерилган майдонларни тўлдиринг!


ТОШЛОҚДАГИ МУАММОЛАР ЎЗ-ЎЗИДАН ҲАЛ БЎЛМАЙДИ - Ўзбекистон овози газетаси\nКИМЛАРГА БЕПУЛ ТИББИЙ ЁРДАМ КЎРСАТИЛАДИ?\nТОШЛОҚДАГИ МУАММОЛАР ЎЗ-ЎЗИДАН ҲАЛ БЎЛМАЙДИ\nХабарингиз бор, ҳар ойнинг дастлабки 10 куни давомида Олий Мажлис Сенати ҳамда Қонунучилик палатаси аъзолари жойларда аҳоли вакиллари билан юзма-юз мулоқотлар ўтказмоқда. Учрашувлар давомида аниқланаётган катта-кичик муаммоларни қоғозга қайд этиб қўйиш эмас, уларга амалда ечим топиш долзарб масаладир.\nОлий Мажлис Қонунчилик палатаси ва Сенати аъзоларидан иборат ишчи гуруҳ Фарғона вилояти Тошлоқ туманидаги ҳақиқий аҳволни ўрганди.\nТуманда 196,2 минг киши 51 МФЙда истиқомат қилади. Жами 48 мактаб, 20 та мактабгача таълим муассасаси, бир шифохона, 3 қишлоқ врачлик пункти, 6 қишлоқ оилавий поликлиникаси ва 6 коллеж мавжуд.\n2018 йил учун ҳам минтақавий инвестиция дастури шакллантирилган ва унга 17 та лойиҳа киритилган, 11 миллиард 293 миллион сўм маблағ сарфланиши кўзда тутилган (саноат йўналишида 6 та, хизмат кўрсатиш йўналишида 7 та ва қишлоқ ҳўжалиги йўналишида 4 та). Ушбу лойиҳаларни амалга ошириш учун тижорат банклари кредитлари ҳисобидан 5 миллиард 730 миллион сўм, лойиҳа ташаббускорлари ҳисобидан 5 миллиард 563 миллион сўм миқдорида маблағ сарфланиши белгиланган. Уларни амалга ошириш ҳисобига 143 та янги иш ўрни яратилиши кўзда тутилган.\nЎрганишлар давомида ишчи гуруҳи аъзолари 483 хонадонда бўлиб, 330 масалани рўйхатга олди. Кўтарилган муаммолар чуқур таҳлил қилиниб, уларнинг 136 таси жойида ҳал этилди. 14 масалани вилоят, 6 тасини республика даражасида ҳал этиш юзасидан тегишли таклифлар ишлаб чиқилди.\n50 га яқин фуқаро иш билан таъминланди, 100 га яқин фуқарони ишга жойлаштириш бўйича мутасадди ташкилотлар раҳбарлари билан келишиб олинди.\nПарламент вакиллари тумандаги 28-умумтаълим мактаби фаолияти, унинг ҳолати билан яқиндан танишди. Мактабда ўқувчиларга берилаётган таълимнинг сифат даражаси ҳамда давомат таҳлил қилинди. Ўқитувчи-педагоглар билан мулоқотда таълимни жаҳон андозаларига жавоб берадиган инновацион технологиялар асосида ривожлантириш юзасидан таклиф ва мулоҳазалар билдирилди. Бу борада ўқитувчиларнинг тажриба алмашинуви ҳамда амалий машғулотларни кўпайтириш кераклигига эътибор қаратилди.\nТумандаги «Яккавут» маҳалла фуқаролар йиғинида оилавий ажримлар ҳамда ёшлар тарбияси билан боғлиқ масалалар таҳлил қилинди. Ҳудуддаги муаммолар ўрганилди. Уларнинг ечими юзасидан мутасадди ташкилотларга депутатлик сўровлари юборишга келишиб олинди.\nПарламент вакиллари Ёшлар иттифоқи туман бўлимида ҳам бўлиб, яратилган шароит билан яқиндан танишди. Муқим иш ўрнига эга бўлмаган уюшмаган ёшлар билан кўпроқ ишлаш борасида таклифлар билдирилди.\nДеҳқон хўжаликлари ва томорқа ер участкаларидан самарали фойдаланиш масаласи бугунги кунда жуда долзарбдир. Шунга мувофиқ, тумандаги чорва ва деҳқон хўжаликларида олиб борилаётган ишлар ҳам ишчи гуруҳ аъзолари диққат марказида бўлди. Аҳолини гўшт ва сут маҳсулотлари билан таъминлаш даражаси таҳлил қилинди.\nШундан сўнг тумандаги «Сирлимачит» маҳалласида жойлашган 8-умумтаълим мактабига борилди. Мазкур мактаб биноси ҳамда унга яқин жойлашган 4-мактабгача таълим муассаси биноси ачинарли ҳолга келиб қолган. Ҳар иккала муассаса биносининг деворлари заҳлаб, нурай бошлаган. Маҳалла аҳли ҳудуддаги яроқсиз ҳолга келиб қолган ер ости қудуғи (скважинаси) дан сизиб чиқаётган сув бунга асосий сабаб бўлаётганини айтди.\nТумандаги 19 ва 44-умумтаълим мактабларида эса ўқувчилар овқатланиши учун шароит мавжуд эмас. Ошхона деб фойдаланилаётган жой санитар-гигиена талабларига жавоб бермайди. Тозаликка риоя этиш, бола саломатлиги учун хавфсиз тарзда овқат тайёрлаш, истеъмол қилиш масаласи зудлик билан ечим талаб этади.\n2018 йил учун туманда экспорт режаси 10 миллион 566,7 минг АҚШ доллари, жорий йил биринчи чораги учун эса режа 966,4 минг доллар миқдорида белгиланган. Амалда 771,5 минг долларлик ёки белгиланган режанинг 79,8 фоизи бажарилган.\nСаноат маҳсулотлари экспорт қилувчи «Мерфен-Ко» МЧЖ (пойабзал ишлаб чиқариш) 2018 йил 1 январдан четдан келтириладиган хом ашёга белгиланадиган солиқ тўловлари миқдори ошиши эвазига ишлаб чиқариш маҳсулотлари нархи деярли 3 баробарга ортиб кетган.\nТиббиёт бирлашмаси раҳбарининг халқ депуталари туман Кенгаши сессиясида ҳисобот бериш жадвали ишлаб чиқилган, лекин 2018 йилнинг биринчи чораги бўйича ҳисоботи ҳали ҳануз берилмаган.\n2016-2017 йиллар давомида 50835 нафар туғиш ёшидаги аёлларнинг 50502 нафари чуқурлаштирилган тиббий кўрикдан ўтказилган. Аммо 333 нафари сабабсиз тиббий кўрикдан ўтказилмаган.\nТумандаги ичимлик сув тармоғи 243 километрни ташкил қилиб, 141 километри таъмирга муҳтож. Аҳолининг марказлаштирилган ичимлик суви билан таъминланганлиги атиги 4 фоизни ташкил этади. 149 ичимлик сув қудуқларидан 34 таси таъмирталаб ҳолатда.\nХалқ депутатлари туман Кенгашининг навбатдаги сессиясида юқоридаги ҳолатлар ва аниқланган камчиликлар туман мутасадди раҳбарлари иштирокида атрофлича муҳокама қилинди.\nСессия иштирокчилари парламент вакиллари тайёрлаган таҳлилий-танқидий ахборот билан танишди.\nҚайд этилганидек, туманни ижтимоий-иқтисодий ривожлантириш бўйича қатор ишлар амалга оширилган. Лекин йўл қўйилаётган камчиликлар ҳамда эътиборсизликлардан ҳам кўз юмиб бўлмайди. Уй-жой коммунал ва транспорт хизмати, йўл қурилиши билан боғлиқ долзарб масалалар тўпланиб қолгани таъкидланди. Таълим, соғлиқни сақлаш, пул-кредит билан боғлиқ ечимини кутаётган муаммолар ҳам оз эмас.\n— Туманнинг марказий кўчаларидаги йўналишли, йўналишсиз таксилар учун тўхташ жойлари ташкил қилиш мутасадди раҳбарларнинг эътиборидан четда қолган, — деди Олий Мажлис Қонунчилик палатасидаги ЎзХДП фракцияиси аъзоси Нўъмон Акбаров. — Ҳар ким исталган жойга автомашиналарини қўйиб кетиши тартибсизликларни юзага келтирмоқда.\nБундан ташқари, тумандаги хусусий уй-жой мулкдорлари ширкатларида ечимини кутаётган муаммолар талайгина. Кўп қаватли уйларнинг том қисми, йўлаклар таъмирталаб ҳолга келиб қолган. Ертўлаларни чиқиндилардан тозалаш ишлари ҳам кўнгилдагидек эмас. Кўп қаватли уйларнинг фасад қисми ўтган асрни ёдингизга солади. Уларни замонавий кўринишга келтириш учун катта маблағ талаб этилади.\nИстиқлол маҳалласининг «Юксалиш» кўчасида яшовчи Муҳаммад Содиқ Турсуналиев ва Илҳомжон Раҳматжонов даволанишга муҳтож. Уларнинг қаровчиси бўлган оналарига эса нафақа тайинланмаган. Бу масалада соғлиқни сақлаш тизими мутасаддилари эътиборлироқ бўлиши талаб этилади.\nСессияда Олий Мажлис Конунчилик палатаси спикери ўринбосари, парламент ишчи гуруҳи раҳбари Ҳотамжон Кетмонов қатнашди ва сўзга чиқди. Муаммоларни ҳал этиш учун имкониятлар қидириб топиш ва ҳамжиҳатликда ҳаракат қилиш зарурлиги таъкидланди.\nСессияда кўрилган масалалар юзасидан тегишли қарорлар қабул қилинди.\nЎрганишлар давомида аниқланган камчиликларни бартараф этиш бўйича туман «йўл харитаси» ишлаб чиқиш белгиланди. Туман ҳокими ўринбосарларига мутасадди ташкилотлар раҳбарлари билан ҳамкорликда қатор вазифалар юклатилди.\nУнда туманга вилоят маҳаллий бюджетидан ажратиладиган субвенция миқдорини камайтириш борасида тегишли чоралар кўриш назарда тутилган. Белгиланган экспорт режаларини туман иқтисодиёт ва ҳудудларни комплекс ривожлантириш бўлими билан биргаликда бажариш талаб этилади.\nАҳолининг ичимлик суви ҳамда газ балонларига бўлган эҳтиёжини ҳар бир маҳалла кесимида қайтадан ўрганиб чиқиш ва тўпланган маълумотлар асосида масалага ечим топиш белгиланди. Эски типдаги ёғоч устунлари, кам қувватли трансформаторлар ҳамда ҳаво узатмаларини янгилаш билан боғлиқ манзилли таклифлар ишлаб чиқилиши қайд этилди.\nПудратчи ташкилотлар томонидан намунавий лойиҳалар асосида бунёд этилаётган уй-жойларни қуришда сифатсиз маҳсулотлардан фойдаланиш ҳолатларига чек қўйиш бўйича топшириқ берилди.\nШунингдек, секторлар билан фуқароларнинг ўзини ўзи бошқариш органлари, коммунал хизмат кўрсатувчи ташкилотларнинг ўзаро ҳамкорликда тизимли фаолиятини йўлга қўйишга оид масалалар ҳам қарорда ўз аксини топди.\nСессия қарорида белгиланган ҳар бир вазифа устидан қатъий депутатлик ҳамда жамоатчилик назоратини ўрнатиш кераклиги алоҳида таъкидланди.\nЗилола УБАЙДУЛЛАЕВА тайёрлади.


Эй иймон келтирганлар (49): Аллоҳ таолодан тақво қилиш ва бунинг дунёю охиратдаги самараси\nBy Камолиддин Иноятуллоҳ on 04/30/2020 МАҚОЛАЛАР Эй иймон келтирганлар\n“Эй иймон келтирганлар, агар Аллоҳдан тақво қилсангиз, У сизни Фурқонга – ҳақ билан ботил ўртасини ажратадиган нурга йўллайди, гуноҳларингизни ўчириб, сизни мағфират этади. Аллоҳ улуғ фазлу марҳамат эгасидир” (Анфол, 29).\nҲурматли ўқувчи, бу илоҳий нидо энг яхши бир илоҳий тортиқни келтирдики, бундан мосуво бўлган киши ҳақиқий маҳрумдир. Бу тортиқ Аллоҳнинг ҳақиқий тақводор бандаларига берган ваъдаси бўлиб, Аллоҳ ваъдасига хилоф қилмайди. Тақво – Аллоҳ ва Расулининг буйруқларини бажариб, қайтарган ишлардан тийилиш ва ҳаромга тушиб қолишдан қўрқиб, шубҳали нарсаларни тарк қилиш, қалбни холис ният билан қувватлаш, аъзоларни эса солиҳ амаллар билан банд этиш, шу билан бирга махфий ва ошкор ширк доғларидан сақланишдир. Шундай тақво соҳиби унинг самараларини кўради, иншааллоҳ. Самаралар қуйидагилардир:\nФурқонга эришиш. Фурқон Аллоҳдан қўрқиш натижасида ҳосил бўлган қалб нуридир. Бундай нурли қалб соҳиби бўлган тақводор мўмин ҳалокатга юз тутган одамлар орасидан нажотга эриша олади. Одамлар ёрдамсиз ташланиб, заиф-ночор қолганларида у қўллаб-қувватланиш ва ёрдамга эга бўлади. Ҳақ билан ботил, яхши билан ёмон, фойда билан зарар, дуруст билан бузуқ ўртасини ажрата олади. Бошқалар эса тақво қилмагани ва натижада нурли қалбдан бебаҳра қолгани сабабли бу нарсалар уларга қоронғу тундек, ойдин бўлмай тураверади. Фурқон – нарсаларни фарқлаш сўзидан олингандир. Тақводор мўмин нафсни покловчи тоат-ибодатлар қилиш ва нафсни булғовчи гуноҳ-маъсиялардан узоқ бўлиш билан қалбини софлайди. Шундай софлайдики, гўё ҳар тарафидан қоплаб олган нур ичида яшаётгандек бўлади. Ана шу нур унга ажрата олиш қувватини беради ва у чигалликлар, шубҳалар орасини фарқлаб, назарий фикр-мулоҳаза, сўз ва қарашларида камдан-кам хато қиладиган бўлиб қолади. Абдуллоҳ ибн Умар разияллоҳу анҳумонинг отаси ҳақида айтган сўзига диққат қилинг: “Отамнинг: “Ўйлашимча шу иш шундай бўлса керак”, деб бирон иш ҳақида айтган сўзи худди у айтгандек бўлиб чиқар эди”. Бунинг сири, шубҳасиз, Умар разияллоҳу анҳу тақволарининг ўта кучли бўлганлигидир. Ҳатто у кишининг қалби ёруғлик қувватига айланиб кетган эди. Бунинг тасдиғи сифатида Расулуллоҳ саллаллоҳу алайҳи ва саллам гувоҳлик берган ушбу сўзни келтириш мақсадга мувофиқ бўлади: “Умар бир кўчадан кетаётган бўлса, шайтон қочиб бошқа кўчага ўтиб кетади” (Бухорий ва Муслим ривояти). Аллоҳ азза ва жалладан қўрқуви, тақвосининг кучлилиги самараси ўлароқ Умар разияллоҳу анҳу шундай кучли нурга эришган эди. Бошқа бир ҳадисда бундай деганлар: “Агар умматим ичида фаришталар билан гаплашадиган кишилар бўлса эди, Умар шулардан бири бўларди” (Бухорий ва Муслим ривяти). Аллоҳ Умар ибн Хаттобдан рози бўлсин ва у кишини рози қилсин, ўта кучли тақво эгаси бўлганидан шундай катта баҳоларга сазовор бўлган. Буни доим ёдда тутинг, асло унутманг.\nГуноҳларнинг ўчирилиши. Билиб-билмай қилинган гуноҳларни ўчириш, улар сабабли азобга тутмаслик, уларнинг нафсни булғашдаги таъсирини йўққа чиқариш. Аллоҳ ва Расулига қилинган ҳар қандай осийликка гуноҳ дейилади. Гуноҳ инсон қалбини ёмонлик кирлари билан булғаб, нопок қилади. “Гуноҳларингизни ўчиради” деган сўзларидан мурод тақво йўлига тушишдан олдин қилинган гуноҳлардир, дейилган. Бироқ, тақводор мўмин бандачилик билан гуноҳга қўл уриб, сўнг тавба қилгани боис ўчирилган гуноҳлар бўлиши ҳам эҳтимолдан холи эмас. Қилиб қўйган гуноҳнинг қалбга бўлган салбий таъсирини тақво кетказади ва қалб гўё ҳеч гуноҳ қилмагандек соф бўлиб қолади.\nГуноҳларнинг мағфират этилиши. Бу ҳам Аллоҳ таоло тақводор бандаларга ваъда қилган тақвонинг самараларидан биридир. Яъни гуноҳларнинг мағфират этилиши ва гуноҳ сабаб дунёда ҳам, охиратда ҳам азобламаслик. Йўқса, баъзи гуноҳларга охиратдаги азобдан олдин шу дунёнинг ўзидаёқ азоб берилади, дунёда ҳам, охиратда ҳам азобга гирифтор қиладиган гуноҳлар бор, Аллоҳ сақласин. Ҳақиқий тақво гуноҳларнинг мағфират этилишига сабаб бўлади.\nТақво самараларининг энг сўнгиси ва энг яхшиси жаннат ва ундаги неъматларга эришишдир. Жаннат бамисоли тақвога берилган мукофот ўрнида бўлгани учун, уни буюк ажр сўзи билан ифода қилинган. Ажр ва мукофотнинг маъноси бир бўлиб, фалон ишга ажр беради ё мукофотлайди деса ҳам бўлаверади. Бундан ташқари, Аллоҳ таоло амал қилувчи бандаларига қиёмат куни берадиган ажр-мукофоти жаннат ва Ўз розилиги бўлгани учун ҳам жаннатни ажр калимаси билан ифода қилинган бўлса ажаб эмас. Зеро у кунда мол-дунё, олтин ва кумуш бўлмайди.\nҲурматли ўқувчи, бу фурсатни бой берманг. Фойдаси ҳақ билан ботилни ажрата олувчи нур, гуноҳларнинг ўчирилиши, мағфират этилиши, жаннат ва Аллоҳнинг розилиги бўлган буюк тижоратни қўлдан чиқарманг. Тақво қилинг ва Аллоҳга йўлиққунга қадар тақвода маҳкам туринг.\nAvvalgi maqolaҚуръони карим тафсири | 56 | Муддассир сураси, 18-31 оятлар | Шайх Содиқ Самарқандий\nKeyingi maqola Рамазон суҳбатлари (8): Парҳезкор бўлинг


Европада хавфсизлик ва ҳамкорлик ташкилотининг иқтидордаги раиси, Нидерландия Ташқи ишлар вазири Яаап де Хуп Шеффер Туркманистонга ташриф буюради.\nОзодлик радиоси Венадаги мухбирининг хабар беришича, душанба куни Шеффер Туркманистон президенти Сапармурот Ниёзов ва Ташқи ишлар вазири Рашид Мередов билан учрашади.\nШеффер Ниёзовдан ташкилотнинг миссияси билан ҳамкорлик қилишни сўраш ниятида. Миссия мақсади - ўтган йил ноябр ойида президент ҳаётига суиқасд қилишга уриниш билан боғлиқ тергов ишини олиб боришдир.\nШу вақтга қадар Туркманистон Европада хавфсизлик ва ҳамкорлик ташкилоти билан бу масалада ҳамкорлик қилишдан бош тортиб келган.\nТашкилот қўлга киритган маълумотларга кўра, иш юзасидан ҳибсга олинганлар қийноққа солинмоқдалар. Расмий Ашхобод буни инкор этмоқда. Европада хавфсизлик ва ҳамкорлик ташкилоти Туркманистонда инсон ҳуқуқлари поймол қилинаётгани ёки қилинмаётганини ўрганиш учун 10 давлат вакилидан таркиб топган қўмита тузди.